ועדת הכלכלה, כנסת 20, פרוטוקול מספר 295, 2016-07-24 15:30

איתן כבל: שלום לכולם, אני מבקש להתחיל את הדיון.

איתן כבל: גברתי מנהלת הוועדה, היועצת המשפטית, חברתי קארין אלהרר, אדוני יושב-ראש ראש ההסתדרות, חברי אבי ניסנקורן, מנכ"ל משרד התקשורת שלמה פילבר.

איתן כבל: פנה אלי מנכ"ל התאגיד.

איתן כבל: זו איננה הפעם הראשונה שהוא מקבל איומים.

איתן כבל: יש עובדים שפשוט מאיימים עליו.

איתן כבל: אני לא רוצה שנהפוך את זה לעניין של צחוק או דברים מהסוג הזה.

איתן כבל: אני רואה את זה בחומרה רבה.

איתן כבל: אני מבין את הקושי ואת המצוקה של ציבור העובדים.

איתן כבל: אדוני המנכ"ל, יש לך את כל הכלים על פי החוק לבצע את כל אשר אתה חושב לנכון.

איתן כבל: אני רוצה להזכיר על מה אנחנו מתכנסים כאן.

איתן כבל: לפני כחצי שנה הגענו לעסוק בוועדת הכלכלה בשאלה של יציאתו לדרך של התאגיד.

איתן כבל: חלק מהחברים כאן היו חברים מאוד פעילים.

איתן כבל: היה תהליך מאוד לא פשוט.

איתן כבל: פנה יושב-ראש ההסתדרות, פנו ראשי התאגיד, פניתי אני בבקשה שמועד השידורים יהיה ב-1 לינואר 2018.

איתן כבל: לא ביקשנו, התחננו.

איתן כבל: מנכ"ל התאגיד הציג כאן בצורה מאוד ברורה את הקשיים שהוא יכול ויימצא בהם.

איתן כבל: יתירה מכך, הבנתי שהמועד של המעבר מהרשות לתאגיד נופל על ראש השנה ושבת.

איתן כבל: הוצאתי את נציג האוצר, הוצאתי את המנכ"ל.

איתן כבל: לא ביקשתי, התחננתי.

איתן כבל: שאלתי איך מפטרים אנשים בתוך תקופת החגים, בשבת.

איתן כבל: אמרו לי במשרד האוצר ובמשרד התקשורת שיום אחד אני לא אקבל.

איתן כבל: חזרנו לכאן.

איתן כבל: הוועדה הנכבדה הזאת קיבלה את הטענה, בראש וראשונה של האוצר ושל שר התקשורת, דרך מנכ"ל משרד התקשורת, ידידי מומו פילבר, שהעלות שתושת על קופת המדינה היא בסדרי גודל בלתי נסבלים - למעלה מ-500 מיליון שקל.

דוד ביטן: זה לא נכון.

איתן כבל: אני מביא דברים שהיו כאן.

איתן כבל: אפשר לא להסכים.

איתן כבל: אפשר לדון אחר כך בכל מה שאדוני רוצה.

עיסאווי פריג': האוצר השתתף בכל הישיבות.

עיסאווי פריג': האוצר שיקר לאורך כל הדרך?

איתן כבל: כל מי שהשתתף בדיונים, אם מי שבעד התאגיד, מי שנגד התאגיד, לא יכול לחלוק עד לרגע זה על מילה אחת ממה שאמרתי.

איתן כבל: אפשר להסכים, אפשר לא להסכים, אבל אי אפשר להגיד שהדברים אשר אמרתי עד לרגע זה הם דברים שאינם אמת בסלע.

איתן כבל: אני לא קובע או עוסק בעמדות, בדעות, אני עוסק בנתונים כפי שהוצגו בפנינו.

איתן כבל: היה ויכוח מאוד קשה.

איתן כבל: אני רוצה להזכיר לחברים הנכבדים, על הסעיף הזה כמעט התפוצץ כל העניין, יותר מאשר על העניין של העובדים.

איתן כבל: מהרגע שהשתכנעה הוועדה, בלחץ של משרד האוצר ושל משרד התקשורת, יצאנו לדרך.

איתן כבל: היו הישגים מאוד גדולים.

איתן כבל: הצלחנו להעלות את מספר העובדים מ-700 ל-900.

איתן כבל: אדוני יושב-ראש ההסתדרות, הישג לא פשוט.

איתן כבל: הצלחנו להעלות את המספר מ-25% ל-51%, שזה הישג גדול מאוד.

איתן כבל: אי אפשר להקל ראש בזה.

איתן כבל: יצאנו לדרך.

איתן כבל: ידענו שיוצאים לדרך קשה, לא פשוטה, אבל יצאנו לדרך.

איתן כבל: אפילו לפני שבועיים, שלושה קיימנו כאן דיון מעקב בעקבות תלונות לא פשוטות של עובדים לגבי אופן ההתנהגות.

איתן כבל: היה כאן דיון לא קל.

איתן כבל: אני מוחל על כבודי כי לא כבודי כאן חשוב.

איתן כבל: אם יש רצון ללכת למהלך כזה, אי אפשר ללכת למהלך כזה בלי שהגורמים המקצועיים, שזה יושב-ראש התאגיד ומנכ"ל התאגיד, אינם חלק מההסכמות או מאי ההסכמות.

איתן כבל: אני לא ביקשתי שעכשיו יהיה כאן דין ודברים ורק אם הם מסכימים מדברים איתם.

איתן כבל: לא.

איתן כבל: הם גורמי המקצוע, הם האנשים האמונים.

איתן כבל: מדובר בבניית התאגיד הכי משוכלל שנעשה עד היום, יעידו כאן אנשי המקצוע.

איתן כבל: היו שותפים לאורך כל הדרך אנשים טובים.

איתן כבל: אף אחד לא התייעץ איתם, אף אחד לא אמר להם דבר.

איתן כבל: הם מתארגנים ל-1 באוקטובר, הכל כפי שפורסם.

איתן כבל: אני רוצה להזכיר, לא נאמר שב-1 לאוקטובר יהיו שידורים, נאמר כאן שייעשה הכל כדי להגיע.

איתן כבל: למרות הקשיים והבעיות אנשי משרדי הממשלה לא הותירו להם שום אפשרות אחרת.

איתן כבל: אינני יודע אם בסופו של עניין יהיה שידור ציבורי, תאגיד או רשות שידור.

איתן כבל: אם נמשיך כך, לא יהיה לא זה, לא זה ולא זה.

איתן כבל: דבר אחד אני יכול לומר לגבי החוק, את הפרי הקטן הראשון שלו הוא כבר השיג במובן זה שהוא כבר היום חומה בצורה בפנינו.

איתן כבל: דרך אגב, מי שהרס את רשות השידור זה כל מי שהיה לו חלק, אם מימין ואם משמאל.

איתן כבל: אף אחד לא יכול לבוא ולרחוץ בניקיון כפיו.

איתן כבל: יש חברים מהמפלגה שלי שהיו שותפים להרס בל יתואר בתוך הרשות.

נחמן שי: מה מטרת הישיבה?

איתן כבל: המטרה היא לנסות להגיע להסכמות בין כל המערכות.

נחמן שי: בין חברי הכנסת, או שבין כל המערכות המקצועיות?

איתן כבל: בין כל המערכות המקצועיות.

איתן כבל: תפקידנו לעסוק, ללבן את אשר קרה בימים האחרונים.

קארין אלהרר: אני חושבת שהדיון הזה הוא חשוב.

קארין אלהרר: הוא בעיקר חשוב כדי שנגיע לפתרון הרבה יותר טוב מזה שהוצע.

קארין אלהרר: זו הפעם החמישית שבה אנחנו מבקשים עוד הארכה.

קארין אלהרר: האויב הטוב ביותר של הטוב מאוד הוא המצוין.

קארין אלהרר: תמיד אפשר להשתפר, תמיד אפשר עוד תכניות, תמיד אפשר לעשות עוד דברים.

קארין אלהרר: בטוח שאם יהיה יותר זמן אז יהיה יותר, אבל צריך להתחיל מאיפה שהוא.

קארין אלהרר: כשיש התחייבות של המנכ"ל שיהיה לוח שידורים ויהיה עם מה למלא את המסך, אין שום סיבה לדחות את הדברים, במיוחד כשיש עובדים שמוטלים על כף המאזנים, שעזבו מקומות עבודה כדי להתגייס לתאגיד החדש.

קארין אלהרר: אין מישהו שדואג יותר או דואג פחות.

קארין אלהרר: העובדה היא שיש עובדים, גם מתוך הרשות וגם חדשים, שלא יודעים מה קורה איתם.

קארין אלהרר: צריך להתחיל להפעיל את זה.

קארין אלהרר: נחקק החוק.

קארין אלהרר: יכולה להתקבל החלטה בממשלת ישראל שחוזרים אחורה, שמבטלים את החוק, אבל לא עושים את זה.

קארין אלהרר: עושים את זה כל פעם במנות קטנות - עוד אורכה, עוד אורכה, עוד דחייה, עוד מינוי מועצה.

קארין אלהרר: אני מבטיחה לכם ששום דבר לא יקרה באורכה הזאת.

קארין אלהרר: תמיד תימצא סיבה חדשה למה לא להפעיל את התאגיד.

קארין אלהרר: אני רואה את זה מאז הבחירות האחרונות.

קארין אלהרר: תמיד הייתה סיבה.

קארין אלהרר: אורכה של חצי שנה עולה 250 מיליון שקל.

קארין אלהרר: שמעתי את שר האוצר אומר שלא יהיה.

קארין אלהרר: פתאום אני שומעת על פשרה של חצי שנה.

קארין אלהרר: העיקר ביטלנו את האגרה.

קארין אלהרר: אני חושבת שלא צריך לתת עוד אורכה, צריך לתת למנכ"ל ולאנשי המקצוע להחליט.

קארין אלהרר: אם הם ירצו עוד אורכה, הם אחראים לתאגיד הזה.

קארין אלהרר: איתן, בנינו את החומה הסינית.

קארין אלהרר: למה הממשלה צריכה להתערב?

קארין אלהרר: ממתי שר התקשורת צריך להיות מעורב בשידור ציבורי?

קארין אלהרר: הוא אחראי רק כחותמת גומי.

קארין אלהרר: אמרנו שהוא יהיה חותמת גומי, הוא לא יהיה יותר מזה.

קארין אלהרר: אם מישהו חושב שהוא צריך להיות משהו אחר, תגידו את זה.

קארין אלהרר: זאת לא הייתה כוונת המחוקק.

קארין אלהרר: אני מציעה לא לתת אורכה.

קארין אלהרר: אם המועצה והמנכ"ל ירצו אורכה נוספת, שיבקשו, נתכנס כאן, אנחנו יודעים לחוקק שינויים.

יעקב פרי: נקרע הלב של כולנו לראות את המחזות הקשים האלה.

יעקב פרי: אני מאמין בכנות שהם לא רק קורעי לב, הם באמת כנים.

יעקב פרי: היינו עדים בכל מהלך דיוני ועדת הכלכלה, לפחות אלה שהשתתפתי בהם, למאבק הציבורי, להתנגדויות.

יעקב פרי: אני יודע שהקביעות של הוועדה לא היו או אינן לרוחם של חלק מהנוכחים כאן.

יעקב פרי: אפשר להבין את זה.

יעקב פרי: אני רוצה לומר לך, אדוני היושב-ראש, ולחבריי פה, הודעת הדחייה של ניסנקורן וביבי היא לא דחייה, היא ביטול.

יעקב פרי: שתקום הממשלה ותגיד: אנחנו מבקשים לבטל את הסיפור הזה.

יעקב פרי: נקבל, לא נקבל, נמחה, נבקר, נצעק.

יעקב פרי: חלק אולי גם יהיו לא מרוצים.

יעקב פרי: ראש ממשלת ישראל פועל לילות כימים להריסת כל חלקה טובה בעיתונות החופשית, פועל להשתקת כל גוף שמעז להביע ביקורת.

יעקב פרי: הוא תוחב את ידיו לעולם התקשורת באופן כפייתי ואנטי דמוקרטי.

יעקב פרי: כעת הוא מבקש להביא לחורבן השידור הציבורי הקיים והעתידי.

יעקב פרי: אם מישהו יסביר לנו שזה לא ככה, ואני יודע שיהיו כאלה שיסבירו, הוא איננו דובר אמת.

דוד ביטן: זה לא ככה.

יעקב פרי: אני יודע שאצלך זה לא ככה.

יעקב פרי: אני חושב שחלק גדול מהנוכחים פה לא יסכימו איתך.

יעקב פרי: אנחנו כולנו קיווינו פה שבסופו של דבר יקום תאגיד שידור ציבורי נקי עד כמה שאפשר מאינטרסים פוליטיים צרים.

יעקב פרי: דנו בוועדה הזאת אין ספור דיונים בהתחלת מועד השידורים.

יעקב פרי: הייתם אתם אלה שביקשתם דחייה.

יעקב פרי: בפעם האחרונה שהשתתפתי בדיון בוועדת הכלכלה אמרתם שאם לא יהיה לכם לוח שידורים, אתם תקרינו שקופית.

יעקב פרי: אני התרשמתי שראשי התאגיד מתכוונים למה שהם אומרים, שהם יעשו כמיטב יכולתם - אני יודע עד כמה זה קשה - לעמוד בלוח הזמנים שנכפה עליהם על ידי השולחן הזה, על ידי הוועדה הזאת.

יעקב פרי: אני לא יודע אם נקבל את הצעת חברתי קארין אלהרר לעמוד על כך שזה יתחיל ב-1 לאוקטובר, אבל אני חושב שחובתה של הוועדה הזאת לראות את המצוקות, שחלק מהן ראינו פה לפני דקות ספורות, לראות את הקשיים של התאגיד, למצוא איזו שהיא פשרה שתאפשר לתאגיד לקום ולשידור הציבורי להיות שידור ציבורי שכולנו מקווים שלפחות פניו יהיו חלק מתקופתנו.

איתן כבל: תודה לחבר הכנסת יעקב פרי, שגם היה שותף מלא לכל הדיונים.

<גיל עומר: אכן ישבנו פה לפני שבועיים, שלושה.

<גיל עומר: אמרתי אז שעם כל הקושי אנחנו נערכים כפי שהחוק מחייב.

<גיל עומר: התאגיד הוא גוף שנמצא בימים אלה בעיצומה של עשייה אינטנסיבית לקראת הקמת כלי תקשורת עצמאי, פלורליסטי, חדשני, איכותי שאתם - זו לא יוזמה שלי או של אלדד – המחוקקים, שמייצגים את האינטרס הציבורי, שלחתם אותנו להקים.

<גיל עומר: אנחנו לא אנשים שמפטרים אנשים.

<גיל עומר: להיפך, אנחנו אנשים שלוקחים אנשים.

<גיל עומר: לא אנחנו החלטנו לפטר אנשים.

<גיל עומר: הדברים האלה צריכים להיאמר.

<גיל עומר: אתם כמחוקקים שלחתם אותנו להקים את הגוף הזה.

<גיל עומר: אנשי התאגיד והמנכ"ל אלדד קובלנץ עושים עבודה מדהימה, מקצועית, משובחת.

<גיל עומר: הם פועלים כמו סטארט אפ.

<גיל עומר: 20 שעות ביממה אנשים עובדים, אם לא יותר, עם מיטב הכוחות של התקשורת הישראלית.

<גיל עומר: התאגיד גייס עד היום לא מעט אנשים, באמת את מיטב האנשים מהעיתונות הכתובה והמשודרת.

<גיל עומר: הוא גייס כוחות חדשים וכוחות ותיקים.

<גיל עומר: אנחנו פועלים לילות כימים כדי שבאמת יקום הגוף המקצועי הזה והאיכותי שאתם ראיתם לנגד עיניכם.

<גיל עומר: אותם אנשים שאנחנו מגייסים בחודשים האחרונים, חלקם עזבו מקום עבודה כדי לקחת חלק במיזם הציבורי הזה שהם יודעים שמאחוריו עומד חוק ועומדת כנסת ישראל.

<גיל עומר: אלה עובדים שיש לנו חובה מוסרית כלפיהם.

<גיל עומר: אני אומר בצורה הכי ברורה, יש לי הערכה מאוד גדולה לאנשים המקצועיים ברשות השידור.

<גיל עומר: יש שם אנשים נהדרים.

<גיל עומר: הם ימצאו את מקומם בתאגיד.

<גיל עומר: יש כאלה שכבר חתומים, יש כאלה שיהיו חתומים.

<גיל עומר: מצד שני, אנחנו לא נסכים לצרף אנשים מטעמים לא מקצועיים ולא ענייניים.

<גיל עומר: אם יש ניסיונות כאלה, אתם בחוק קבעתם שאנחנו צריכים לעצור אותם.

<גיל עומר: את הניסיונות האלה אנחנו נדחה.

<גיל עומר: אני אומר על דעת אלדד וגם על דעתי כאיש מקצוע וכיו"ר המועצה, יש לנו הערכה גדולה מאוד לאנשים האלה.

<גיל עומר: הנושא של ירושלים נדון כרגע בבג"ץ.

<גיל עומר: אנחנו נעשה את מה שבג"ץ ינחה אותנו, חד וחלק.

<גיל עומר: כמובן שאנחנו אזרחים שומרי חוק.

<גיל עומר: אנחנו נהיה ערוכים ביום התחילה לשדר את שידורי הרדיו, כולל קול ישראל, מירושלים.

נחמן שי: הם תמיד היו שם.

נחמן שי: לא חשבתם לרגע להוציא אותם.

נחמן שי: ברדיו אין בעיה.

<גיל עומר: התאגיד יפעל במועד שתקבעו.

<גיל עומר: אתם המחוקק, לכן אתם תקבעו.

<גיל עומר: עמדתי כיו"ר המועצה שאמורה לפקח ולבקר את התאגיד היא כזו שאנחנו נעמוד בלוחות הזמנים שתטילו עלינו.

<גיל עומר: לוחות הזמנים האלה חייבים להיות קצרים.

<גיל עומר: כששאלתם בפעם הקודמת אם נעמוד ב-30 בספטמבר, אמרתי שכן.

<גיל עומר: אנחנו חושבים שהתאריך צריך להיות מוקדם ככל שניתן, מאחר והדבר הכי גרוע לכלי תקשורת זה חוסר ודאות רגולטורית.

איתן כבל: זה כבר היה.

<גיל עומר: אמרנו שנעמוד בתאריך שקבע החוק.

<גיל עומר: אנחנו אומרים את זה גם כרגע.

<גיל עומר: במידה ויוחלט לשנות מסיבה כזאת או אחרת - אנחנו מודאגים מהסיבות האלו - גם התאריך הזה צריך להיות קרוב ככל הניתן.

איתן כבל: מנכ"ל משרד התקשורת, אני אבקש ממך להציג את המדיניות של שר התקשורת בעניין הזה.

<שלמה פילבר: ראש הממשלה אמר בפתיחת ישיבת הממשלה את הדברים באופן מאוד ברור.

<שלמה פילבר: 3,4 ימים אנחנו שומעים פה בליץ תקשורתי אין סופי שרק מסביר מה הוא רוצה לעשות.

<שלמה פילבר: הוא יודע לדבר בשפה מאוד ברורה ומאוד חדה.

<שלמה פילבר: הוא אמר את הדברים.

<שלמה פילבר: אל"ף, אף אחד לא הולך לסגור את התאגיד.

<שלמה פילבר: זה נאמר.

<שלמה פילבר: ראש הממשלה גם נימק ואמר מה הוא היה עושה אם הוא היה רוצה לסגור את התאגיד.

<שלמה פילבר: בי"ת, אף אחד לא מטיל ספק בכישרונם, במוטיבציה, ביכולות של אנשי התאגיד.

<שלמה פילבר: אני חושב שבסוף יקימו תאגיד לתפארת.

<שלמה פילבר: גם בעניין הזה אין חולק.

<שלמה פילבר: השאלה היחידה על סדר היום היא שאלת המוכנות.

<שלמה פילבר: במוכנות יש פה יותר מידי עמימות.

<שלמה פילבר: אפשר עכשיו לתת דקלרציות.

<שלמה פילבר: אני הייתי זה שבא לראש הממשלה לפני הדיון שהיה בכנסת בשבוע שעבר ואמרתי לו, תדע לך, נושא התאגיד בעייתי, בעוד חודשיים וחצי אתה מחשיך את המסך של השידור הציבורי אחרי 80 שנה, ושולח 700 איש הביתה.

<שלמה פילבר: אמרתי לו שאני לא יודע להגיד כמנכ"ל משרד שבודק את הדברים ועוקב אחריהם אם באמת יש אלטרנטיבה ראויה, שלמה, מוכנה.

<שלמה פילבר: אני יותר מפעם אחת, אם בפורום כזה או בפורום אחר, שאלתי בצורה הכי חדה, הכי פשוטה והכי ברורה אם יהיה או לא יהיה.

עיסאווי פריג': שמענו את יואב קיש אומר ברדיו שיושבי ראש התאגיד הם אלה שביקשו את האורכה.

עיסאווי פריג': זה נכון?

מיקי רוזנטל: בהתחלה.

<שלמה פילבר: אני כבר שנה נמצא פה בוועדה.

<שלמה פילבר: אני חושב שאין פקיד ציבור שיותר ממני נלחם פה בוועדה בשביל שהתאגיד הזה יקום.

<שלמה פילבר: אני לא צריך חיזוקים מאף אחד.

<שלמה פילבר: כמו שקיבלתי אז את אותן צעקות על זה שאנחנו הורסים את השידור הציבורי, כך היום אני מקבל את הכל מהצד השני.

<שלמה פילבר: בסוף אני צריך לתת המלצות.

דב חנין: זה אותו צד.

דב חנין: כל הזמן רציתם להרוס את השידור הציבורי.

<שלמה פילבר: זה לא אותו צד.

<שלמה פילבר: זה אותם עיתונאים שישבו ברשות השידור.

<שלמה פילבר: כשקידמתי את נושא התאגיד, הם צעקו שאנחנו הורסים את השידור הציבורי, עכשיו כשהם כבר התקבלו לתאגיד, הם אומרים את זה מהצד השני.

איילת נחמיאס ורבין: זה לא סותר.

<שלמה פילבר: ראש הממשלה, שהוא שר התקשורת, צריך לקבל החלטה.

<שלמה פילבר: זאת החלטה מיניסטריאלית.

<שלמה פילבר: אני לא יכול להגיד היום בצורה מלאה ומוחלטת שהתאגיד הזה מוכן ושאם הוא מכבה את המסך יש לו אלטרנטיבה.

<שלמה פילבר: זה מה שאמרתי.

<שלמה פילבר: על סמך זה הוא ביקש ליזום את תזכיר החקיקה שמאריך.

<שלמה פילבר: הייתה שאלה מה כותבים בתאריך, האם עוד פעם חצי שנה, הרי היינו בסרט הזה.

<שלמה פילבר: בחצי השנה הקודמת התחננתי לאנשי התאגיד שיעשו רדיו תחילה, שיפצלו ויעשו מדורג, שייקחו במיקור חוץ את חטיבת החדשות של הערוץ הראשון לתקופה שהם לא יכולים.

<שלמה פילבר: את כל הדברים האלה הם התחילו.

נחמן שי: לעולם לא יהיה מיקור חוץ של חדשות.

<שלמה פילבר: לא של חדשות.

<שלמה פילבר: עד לפני 10 ימים התאריך היחיד שקיבלתי מהתאגיד היה ה-1.8, לכן אמרנו שנשים את התאריך הזה.

<שלמה פילבר: אמרנו שאם הוא יהיה מוכן קודם, אנחנו נפתח את התאגיד קודם.

<שלמה פילבר: בימים האחרונים, או בשעות האחרונות יש כל הזמן מגעים בין התאגיד למשרד האוצר ובינינו כדי לקבוע תאריך שהוא באמת אמיתי, תאריך שבו תהיה מוכנות, לא פתאום שתקפוץ משום מקום הודעה שהכל מוכן.

<שלמה פילבר: ברגע שזה יהיה לשביעות רצון כל הצדדים, אני מאמין שאנחנו נביא הצעה.

איתן כבל: אם הייתם מביאים לוועדה איזה סוג של הסכמה, האמן לי שאף אחד מאיתנו לא היה חולק.

איתן כבל: למה לא באתם בדברים עם ראשי התאגיד, עם ראשי האוצר?

איתן כבל: כל המהומה הזאת הייתה נחסכת.

דב חנין: את המהומה הזאת הם צריכים, בדיוק את אי הוודאות הזאת הם צריכים.

<שלמה פילבר: עם מנכ"ל התאגיד דיברתי יותר מפעם אחת.

מיקי רוזנטל: מנכ"ל התאגיד מניד את ראשו בשלילה.

<שלמה פילבר: כמו שאמרתי, היו דיבורים.

<שלמה פילבר: הדברים לא נאמרו בצורה מאוד חדה, אבל התהייה, הבעיה והחשש ממה שיהיה ב-1 לאוקטובר נידון בשיחות ביני ובין מנכ"ל התאגיד, על אחת כמה וכמה מהרגע שהתקבלה החלטת הבג"ץ האחרונה שמכריחה את התאגיד – לא קיבלתי על זה תשובות מוחלטות - לשנות את ההיערכות שלו אחרי שהוא נערך במקום x.

איילת נחמיאס ורבין: אתם אפשרתם את ההתנהלות הזאת של המעבר למודיעין.

איילת נחמיאס ורבין: למה לא באו ועזרו להם?

איילת נחמיאס ורבין: למה לא לבוא ולעזור להם?

<שלמה פילבר: אני ידעתי על חוות הדעת של אבי ליכט אחרי שנכתבה, אחרי שכבר נחתם זיכרון דברים במודיעין.

<שלמה פילבר: לפני כן לא הייתי מעורב באף פגישה במשרד המשפטים.

<שלמה פילבר: משרד המשפטים לא יידע אותנו.

<שלמה פילבר: יתירה מזאת, ביקשתי מהתאגיד לפני שנה להיכנס למתקני רשות השידור.

<שלמה פילבר: אנחנו מדברים על תאגיד עצמאי.

<שלמה פילבר: אין לי סמכות עליו, אני יכול רק להמליץ או להציע.

<שלמה פילבר: ראש הממשלה כשר אחראי אמר על במת הכנסת את התהייה שלו לפני שבוע.

<שלמה פילבר: הוא בא ואמר שהדברים לא מתכנסים, שצריך לבדוק את הנושא.

<שלמה פילבר: מהרגע הזה התחילה קקופוניה תקשורתית.

<שלמה פילבר: אני לא אחראי עליה.

<שלמה פילבר: אנחנו כמשרד מגישים תזכיר חקיקה.

<שלמה פילבר: הפצנו תזכיר חקיקה על דחייה של יום התחילה ועל תאריך.

<שלמה פילבר: באנו בדברים עם המשרדים ועם כל הגופים.

<שלמה פילבר: זה מה שאנחנו עושים כרגע.

עיסאווי פריג': אמרת שהסמכות המקצועית בידי שר התקשורת.

עיסאווי פריג': לפי מיטב הבנתי, המחוקק הוא הסמכות.

עיסאווי פריג': למה לא באתם בדין ודברים עם המחוקק לפני שהכרזתם על השנה וחצי?

עיסאווי פריג': האם כבודו מאשים את המנכ"ל בשקרים?

<שלמה פילבר: לא, אנחנו חברים טובים, אנחנו עושים עבודה טובה ביחד.

<אמיר לוי: אנחנו במשרד האוצר רוצים שהתאגיד יעלה כמה שיותר מהר.

<אמיר לוי: מבחינתנו היה רצוי שהוא יעלה ב-1 באוקטובר כמו שסיכמנו, כמו שחתמנו עם יו"ר ההסתדרות ועם מנכ"ל משרד התקשורת בחודש מרץ.

<אמיר לוי: על בסיס זה אתם כוועדה אישרתם את התיקון לחוק.

<אמיר לוי: אני רוצה להגיד מבחינת החשיבות של הרפורמה הזאת.

<אמיר לוי: אני חושב שהוועדה דנה בזה המון המון זמן.

<אמיר לוי: הגיע הזמן לשים את זה מאחורינו.

<אמיר לוי: התאגיד קיבל תקציב משמעותי כדי להיערך.

<אמיר לוי: כל דחייה כזאת תעלה הרבה יותר כסף.

עיסאווי פריג': בכמה מדובר?

<אמיר לוי: השורה התחתונה שלנו היא שאנחנו רוצים שהתאגיד יעלה כמה שיותר מהר, היה רצוי ב-1 באוקטובר כמו שהחוק המקורי קובע.

<אמיר לוי: לא באתי ואמרתי את דעתי שלא על בסיס תהליך ארוך שעשינו.

<אמיר לוי: ב-27 במרץ חתמנו על תיקון להסכם.

<אמיר לוי: מי שחתום עליו זה התאגיד, מנכ"ל משרד התקשורת, יו"ר ההסתדרות ואני.

<אמיר לוי: עשינו שם לא מעט תיקונים, הכל מתוך מטרה לשמור על העובדים, לאפשר להם קליטה בתאגיד החדש.

<אמיר לוי: החוק קובע מינימום של 25% מעבר מעובדי רשות השידור לתאגיד.

<אמיר לוי: בהסכם קבענו, אחרי מו"מ עם ההסתדרות, שזה יהיה 51%.

<אמיר לוי: קבענו שעובדים שעוברים לתאגיד החדש יקבלו מענקי פיצויים, רק אז יעברו לשכר של התאגיד החדש.

<אמיר לוי: הלכנו לקראת העובדים כדי שלא יאבדו את מה שהם צברו במשך השנים.

<אמיר לוי: דחינו את המועד ל-1 באוקטובר.

<אמיר לוי: נכון, המועד הזה לא היה מושלם מנקודת המבט של התאגיד שרצה לעלות עם משהו מושלם וגם לא היה מושלם מנקודת המבט של אחרים, אבל בחיים צריך לפעמים לחתוך כדי שדברים יקרו.

<אמיר לוי: כמו שחברת הכנסת אלהרר אמרה, זה היה אחרי דחייה, זה לא החוק המקורי.

<אמיר לוי: אני חושב שאתם כוועדה הגעתם למסקנה ש-1 באוקטובר זה תאריך טוב.

<אמיר לוי: אחד הדברים הכי משמעותיים שאנחנו מייצגים בשיח שמתקיים כאן זה את העלויות של דחייה.

<אמיר לוי: עשינו אומדן של דחייה.

<אמיר לוי: אני מתייחס רק לצד העלויות, אני לא מתייחס לנושאים שיו"ר התאגיד העלה, כמו הקושי בגיוס עובדים.

<אמיר לוי: אם אני לוקח את זה בצורה יחסית שמרנית, כולל מתן אפשרות לרשות שידור לקחת כסף שמיועד לתאגיד שזו לא כוונת המחוקק - -

איתן כבל: זו לא רק לא כוונת המחוקק, זה להעמיד עוד פעם את המצב - -

<אמיר לוי: העלות הזאת, כולל עמידה במחויבויות של מתן 20 מיליון שקל הפקות מקור שצריך לעמוד בה ואף אחד לא יסכים לשנות את זה, היא כ-550 מיליון שקלים ל-15 חודשים.

<אמיר לוי: זה סכום מאוד מאוד גבוה.

<אמיר לוי: אנחנו נמצאים ערב אישורו של תקציב.

<אמיר לוי: זה מה שקורה אם זה יידחה.

נחמן שי: מה עלות הדחייה?

קסניה סבטלובה: מה העלות של הפיצויים לכל אותם אנשים שיש איתם חוזה?

<אמיר לוי: אנחנו לוקחים בחשבון את החזקת רשות השידור הקיימת, אנחנו לוקחים בחשבון עלויות מינימאליות של החזקת התאגיד, בעיקר עובדים, תפעול ודברים כאלה, אנחנו לוקחים בחשבון עלות של אותם 220 הפקות ועלויות פרישה של עובדים נוספים.

<אמיר לוי: יש גיל מזכה בהסכם בינינו לבין ההסתדרות.

<אמיר לוי: אם דוחים בשנה ורבע, תהיה קבוצת גיל נוספת שנכנסת.

<אמיר לוי: אם לוקחים את כל העלויות האלו לשנה ורבע, מדובר על כ-550 מיליון שקלים.

<אמיר לוי: אנחנו מנהלים כרגע תהליך, מו"מ, דיאלוג, אני לא יודע באיזו מילה טובה לבחור, יחד עם משרד התקשורת והתאגיד.

<אמיר לוי: אנחנו לא מתכוונים לחזור עם המלצה לשרים בלי שזה יהיה מקובל עלינו ומקובל על התאגיד.

<אמיר לוי: כמו שאמרתי בתחילת הדברים שלי, המטרה שלנו היא שהתאגיד יעלה כמה שיותר מהר.

<אמיר לוי: היינו שמחים שזה יקרה ב-1 באוקטובר.

<אמיר לוי: אם זה לא יקרה ב-1 אוקטובר, אנחנו רוצים שזה יקרה מאוד מאוד מהר.

<אמיר לוי: מבחינתנו זה ייעשה בשיתוף מלא של התאגיד.

<אמיר לוי: אנחנו רוצים לשמור על המבנה של החוק הקיים הזה.

<אמיר לוי: הדיאלוג המשולש הזה מתקיים מיום חמישי.

<אמיר לוי: אנחנו נחזור אליך על-מנת לעדכן אותך כיו"ר הוועדה שאמור לטפל בזה.

עיסאווי פריג': לא תהיה פגיעה בעובדים?

<אמיר לוי: הקפדנו עד עכשיו לשמור על כל מה שחתמנו עם העובדים.

<אמיר לוי: אנחנו נמשיך להקפיד.

<אמיר לוי: חשוב שהפתיחה של התאגיד תקרה, שהרשות הקיימת תיסגר.

<אמיר לוי: אם לא, אין מה לדבר.

<אמיר לוי: בהינתן זה שהולכים על סגירה של הרשות ופתיחה של התאגיד, אנחנו לא נפגע בשום דבר שהתחייבנו כלפי העובדים.

<אמיר לוי: מהצד שלנו לא הפרנו וגם לא נפר.

<אבי ניסנקורן: כל מה שקורה בנוגע לתאגיד ולרשות השידור זה איזה שהוא מורה נבוכים איך לא עושים רפורמה.

<אבי ניסנקורן: אני אזכיר פה לכולם שהיינו ברפורמה מוסכמת עם ההסתדרות, עם משרד האוצר כבר לפני מספר שנים ברשות השידור.

<אבי ניסנקורן: מי שהפר את הרפורמה המוסכמת הזאת ברגל גסה זה היה צד המדינה.

<אבי ניסנקורן: לא רק זה, הם הלכו ועשו את הרפורמה לא בוועדת הכלכלה.

<אבי ניסנקורן: הם הקימו ועדה מיוחדת בשביל לעקוף את ועדת הכלכלה.

<אבי ניסנקורן: הם עשו דיונים מזורזים.

<אבי ניסנקורן: בדיונים האלה צד העובדים היה אחרון בתור.

<אבי ניסנקורן: מה זאת אומרת לבוא ולהגיד שמתוך 1600 עובדים רק 160 עובדים ייקלטו?

<אבי ניסנקורן: זה החוק שקארין אלהרר העבירה.

קארין אלהרר: זה לא נכון.

<אבי ניסנקורן: בזמן לוחמה, כשאני כיו"ר ההסתדרות באתי ואמרתי שלא יהיו שום עיצומים, שלא יהיה שום צעד ארגוני בצד הלוחמה, דנו יומם ולילה בוועדה מיוחדת.

<אבי ניסנקורן: אמרו: אנחנו נעביר בוועדה המיוחדת חוק.

<אבי ניסנקורן: בחוק הזה באו ואמרו שייקלטו כ-25% מהעובדים לפחות.

<אבי ניסנקורן: 180 עובדים מתוך 1600 זה לעג לרש.

<אבי ניסנקורן: זאת הוועדה שמדברים עליה.

<אבי ניסנקורן: התאגיד הזה הוקם בצורה לא רצינית.

<אבי ניסנקורן: הוועדה המיוחדת הוקמה בצורה מזורזת, בצורה לחוצה, בצורה של דיונים אינטנסיביים.

<אבי ניסנקורן: אותה ועדה מיוחדת שקבעה 750 איש לא ידעה מה היא אומרת.

<אבי ניסנקורן: היום מנכ"ל התאגיד אומר שהוא צריך 915.

<אבי ניסנקורן: מדובר באותה ועדה שקבעה 25% ובכך ביזתה את העובדים.

<אבי ניסנקורן: זאת אותה ועדה שקבעה מועדים שהם לא מועדים ריאליים.

<אבי ניסנקורן: אני חושב שזה היה יום עצוב לכנסת ישראל שהעבירה את החוק כפי שהעבירה - בוועדה מיוחדת, בתקופת לוחמה, תוך התעלמות מהעובדים, תוך ניצול העובדה שההסתדרות לא יכולה לעשות צעדים ארגוניים בתקופה הזאת ולוקחת על עצמה אחריות.

<אבי ניסנקורן: החוק שנחקק בצורה לא נכונה דרש דחייה ועוד דחייה ועוד דחייה כי אי אפשר היה להיערך אליו.

<אבי ניסנקורן: צריך היה להיערך לזה בצורה רצינית.

<אבי ניסנקורן: אם אתה הורס משהו, לפחות תבנה משהו כמו שצריך.

<אבי ניסנקורן: לפני 4 חודשים בא מנכ"ל התאגיד, שאני חושב שכולנו מכבדים את המקצועיות שלו, ואמר: בשביל להיערך כמו שצריך אני צריך את ינואר 2018.

<אבי ניסנקורן: התאריך ינואר 2018 זה לא תאריך שהגיתי במוחי הקודח או שלמה פילבר הגה אותו במוחו הקודח, זה היה התאריך שמנכ"ל התאגיד אמר שהוא צריך.

<אבי ניסנקורן: האילוצים ששמו עליו לא להסכים לינואר 2018 היו אילוצים לא עניינים.

<אבי ניסנקורן: היו אילוצים תקציביים, שזה בסדר, אבל גם היו אילוצים אחרים שהם לא מקצועיים.

<אבי ניסנקורן: במקצועיות הוא אמר ינואר 2018.

<אבי ניסנקורן: לפני שבועיים בא מנכ"ל התאגיד ואמר: חוץ מלקעקע 2018 על הזרוע, עשיתי את הכל שיהיה 2018.

<אבי ניסנקורן: אין לי מושג מה יעלה באוקטובר.

<אבי ניסנקורן: זה היה לפני שבועיים, חברים.

<אבי ניסנקורן: זה לא נאמר לפני 5 חודשים, שנה או שנתיים, זה לפני שבועיים.

<אבי ניסנקורן: כל מי שיושב פה בחדר מתעלם מעובדות.

<אבי ניסנקורן: אם מנכ"ל התאגיד אומר את זה לפני שבועיים, זאת לא אמת לאמיתה?

<אבי ניסנקורן: הוא אמר את זה לפני שבועיים.

<אבי ניסנקורן: אנחנו פה בסיטואציה שמי שילד אותה זה מי שעשה את אותה ועדה מיוחדת.

<אבי ניסנקורן: אנחנו בסיטואציה שיש פה תאגיד שצריך לקום.

<אבי ניסנקורן: התאגיד יקום, כי אנחנו בסיטואציה של אל-חזור.

<אבי ניסנקורן: יש פה סיטואציה שצריך להגן על היוצרים.

<אבי ניסנקורן: אני מסכים עם מה שאמיר אמר.

<אבי ניסנקורן: על היוצרים צריך להגן במלאכת האיזונים.

<אבי ניסנקורן: אני לא מבין איך אתה סופרים פעמיים את ה-220, הרי ה-220 בכל מקרה יוצאים.

<שלמה פילבר: דו"ח הוועדה אמר שהשנה יוציאו רק 90.

<אבי ניסנקורן: יש פה 1200 עובדים.

<אבי ניסנקורן: אני את העבודה שלי אעשה גם אם ילכו נגדי כל אמצעי התקשורת, כל חברי הכנסת או כל גורמי השלטון.

<אבי ניסנקורן: אני צריך לעשות את האמת שלי, כשהאמת שלי היא שאני מגן על נציגי העובדים.

עיסאווי פריג': למה לא אמרת את זה אז?

איתן כבל: הדברים נאמרו על ידי אבי פעם אחר פעם.

איתן כבל: בסוף היינו צריכים לקבל החלטה כי הממשלה כפתה עלינו לקבל את ההחלטה.

<אבי ניסנקורן: אני עקבי לכל אורך הדרך.

<אבי ניסנקורן: יש פה מלאכת איזונים שצריכים לעשות.

<אבי ניסנקורן: צריכים לעשות אותה בצורה ישרה.

<אבי ניסנקורן: התאגיד שיקום צריך להיות תאגיד מקצועי, לא פוליטי.

דוד ביטן: אל תהיה בטוח.

מיקי רוזנטל: יצא המרצע מהשק.

דוד ביטן: זאת עמדתי.

<אבי ניסנקורן: יש פה מלאכת איזונים שצריכים לעשות אותה בצורה אמיתית.

<אבי ניסנקורן: התאגיד צריך לקום ולהיות תאגיד עצמאי.

<אבי ניסנקורן: התאגיד צריך להיות במוכנות.

<אבי ניסנקורן: אני לא חושב שאפשר למחוק אמירה מלפני שבועיים של מנכ"ל התאגיד על כך שאין מוכנות.

<אבי ניסנקורן: אי אפשר למחוק מילים כאלו.

רועי פולקמן: למה לא אמרו את זה פה?

<אבי ניסנקורן: יש 1200 משפחות שאני חושב שמותר להסתכל להן בעיניים ולכבד אותן.

<אבי ניסנקורן: זה לא נעשה בשבוע האחרון.

<אבי ניסנקורן: הכאב שאנשים הביעו פה זה לא רק כאב על כך שהם מאבדים מקום עבודה, זה גם כאב על כך שהם מאבדים את הכבוד האנושי.

<אבי ניסנקורן: אני דואג גם לאותם 200 שנקלטים בתאגיד, כאשר 100 מתוכם הם עובדי רשות השידור, ועוד כמה עשרות עיתונאים שנקלטו.

<אבי ניסנקורן: יש 1200 משפחות שעוד לא גמרו את מלאכת הקליטה שלהן, עתידן עדיין לוט בערפל.

<אבי ניסנקורן: כל אדם הוא עולם ומלואו, אבל מה עם אותם 1200?

<אבי ניסנקורן: צריך פה מלאכת איזונים.

<אבי ניסנקורן: מלאכת האיזונים פה הופרה.

<אבי ניסנקורן: יש פה אנשים שנגדע עולמם.

<אבי ניסנקורן: מילא נגדע עולמם למטרה טובה שאתה אומר שבאוקטובר יהיה ייצור מושלם.

<אבי ניסנקורן: אם אתה בא ואומר שבאוקטובר הייצור לא מוכן, למה לגדוע את עולמם?

<אבי ניסנקורן: אני רוצה להגיד משהו על קיום הסכמים.

<אבי ניסנקורן: אני הראשון שמקיים הסכמים, זה ידוע.

<אבי ניסנקורן: מי שהפר ראשון את כל הסיכומים ברשות השידור היה משרד האוצר.

<אבי ניסנקורן: אתה יודע את זה, אמיר.

<אבי ניסנקורן: דרך אגב, אני לא הפרתי פה שום הסכם, כי כשפנה אלי ראש הממשלה וביקש לעשות דחייה נוספת, זאת לא הייתה הפרה.

<אבי ניסנקורן: אני לא מבין איך אפשר לעשות מערכת איזונים שלא לגיטימי שראש הממשלה יפנה אבל לגיטימי שמשרד האוצר יפנה.

<אבי ניסנקורן: אני לא מבין את זה, זה לא בבית ספר שלי.

<אבי ניסנקורן: מלאכת האיזונים תהיה מהתאריך הנכון שהתאגיד העצמאי יקום, יהיה מוכן, יעמוד בגאון וייתן שירותים ראויים לציבור הישראלי.

<אבי ניסנקורן: השאלה איך דואגים לאותם 1200, איך מסתכלים ומכבדים את אותם 1200.

<אבי ניסנקורן: השאלה איך אנחנו משמרים את היצירה הישראלית.

<אבי ניסנקורן: מלאכת האיזונים הזאת צריכה להיעשות, כי כרגע אין עוד מוכנות.

<אבי ניסנקורן: זאת האמת שלי, לכן הסכמתי לדחייה.

<אבי ניסנקורן: אני לא חושב שיש קודש בינואר 2018.

<אבי ניסנקורן: לא משנה מה תאריך הדחייה אם אנחנו לא יודעים שהתאגיד מוכן, אם אנחנו לא עושים את זה באחריות ובצורה רצינית.

קארין אלהרר: יש פה איזה משהו שקצת פחות הודגש.

קארין אלהרר: אני מזכירה לכולם, ההחלטה על חוק השידור הציבורי הוחלטה בממשלת נתניהו הקודמת.

קארין אלהרר: נתניהו נתן לזה יד, הוא היה זה שהיה מעורב בהקמת הוועדה המיוחדת.

קארין אלהרר: עם כל הכבוד שאני רוחשת ליו"ר ההסתדרות, מומחיות בהקמת גוף תקשורת עוד אין לו.

קארין אלהרר: החוק הזה נולד על בסיס מסקנות ועדת לנדס.

קארין אלהרר: אבי, אם כל כך דאגת לשידור הציבורי, למה לא קבעת את המועד הזה יחד עם ראש הממשלה אחרי שדיברת עם יו"ר התאגיד, עם מנכ"ל התאגיד?

קארין אלהרר: אם אתה כל כך יקר השידור הציבורי, למה עשית את זה מעל הראש שלהם?

<אלדד קובלנץ: לא הסתרתי בשום מקום את עמדתי המקצועית על כך שהיה מאוד מאוד רצוי וכדאי לפתוח את התאגיד בשנת 2018.

<אלדד קובלנץ: אמרתי את זה מהשלבים הראשונים, עוד בשינויים הראשונים, וגם בסיבוב האחרון שהיינו בכנסת.

<אלדד קובלנץ: גם עכשיו אני אומר.

<אלדד קובלנץ: לא צריך להקליט אותי אומר שחוץ מלעשות קעקוע עשיתי הכל כדי להגיע ל-2018.

<אלדד קובלנץ: גם לדוד ביטן אמרתי שהייתי שמח שזה היה קורה ב-2018.

<אלדד קובלנץ: מה לעשות, לא קיבלתי את מבוקשי.

דוד ביטן: עכשיו אתה מקבל.

מיקי רוזנטל: זה כבר לא באותם תנאים.

מיקי רוזנטל: זה לא אותו דבר.

<אלדד קובלנץ: לא קיבלתי את מבוקשי.

<אלדד קובלנץ: גם קיבלתי תגובות ממשרד האוצר וממשרד התקשורת, ואני מצטט: "יש איזו נקודה בזמן שצריך לרוץ לתוך האש ולהתחיל את הדבר הזה".

<אלדד קובלנץ: בחודשים האחרונים זה מה שעשינו.

<אלדד קובלנץ: אנחנו יכולים להתחיל שידורים ב-30 לספטמבר, כאשר יהיו בהם חדשות ברדיו, בטלוויזיה ובדיגיטל.

<אלדד קובלנץ: למיטב שיפוטי המקצועי, השידורים ברדיו יהיו פחות או יותר באותה רמה.

<אלדד קובלנץ: יכול להיות שהשידורים בטלוויזיה יהיו טיפה פחותים, כי התהליך של יצירת חדשות בטלוויזיה הוא יותר ארוך.

<אלדד קובלנץ: השידורים בדיגיטל יהיו הרבה הרבה יותר טובים ממה שיש היום ברשות השידור הנוכחית.

<אלדד קובלנץ: אם היינו מחכים עד שנת 2018, חבר הכנסת ביטן ומר אבי ניסנקורן, אז באמת היו שידורים יותר טובים.

<אלדד קובלנץ: אנחנו כן יכולים להתחיל עם שידורים שיהיו סבירים פלוס, כאשר בתוך זמן לא ארוך הם יהיו ממש טובים.

<גיל עומר: עם כל הכבוד לשלמה פילבר, ויש לי כבוד, ההחלטה הייתה ללא התייעצות איתנו.

<גיל עומר: אני לא יכול לומר שיש פה איזה שולחן עגול שמנסים להגיע לפשרה.

<גיל עומר: יכול להיות שצריך שיהיה.

<גיל עומר: אנחנו נוכל לעלות בסוף ספטמבר.

<גיל עומר: שמעתי שנורא מודאגים מרציפות השידורים.

<גיל עומר: לא תהיה החשכת מסך.

<גיל עומר: יהיו שידורי רדיו מצוינים.

<גיל עומר: תאמינו לי, לא פחות, אפילו יותר טובים ממה שיש היום.

<גיל עומר: בטלוויזיה יהיו שידורים טובים שילכו וישתפרו.

<גיל עומר: אם הנושא לא ייסגר ולא יובהר באופן מידי, לא נוכל לגייס עובדים.

<גיל עומר: אי ודאות תביא לשיתוק התאגיד.

איילת נחמיאס ורבין: אני מוכרחה לומר שזה דיון קשה.

איילת נחמיאס ורבין: אנחנו ניהלנו כבר כמה דיונים מאוד קשים בנושא הקמת התאגיד.

איילת נחמיאס ורבין: יש לי פריבילגיה מסוימת לאורך כל השנה הזאת, משום שלא הייתי כשנחקק חוק התאגיד.

איילת נחמיאס ורבין: אני באמת השתדלתי להסתכל בצורה מאוד מאוד עניינית לאורך כל התהליך, גם דיברתי עם כל הגורמים.

איילת נחמיאס ורבין: בתוך התהליך הצבתי כמה פעמים את הטעויות שנתקבלו בכל הקשור לקבלת ההחלטות.

איילת נחמיאס ורבין: מודיעין הייתה דוגמה אחת.

איילת נחמיאס ורבין: אני אמרתי לכם את דעתי בנושא אולפני נקדי שהיה צריך להפעיל.

איילת נחמיאס ורבין: היה צריך להגיע להבנות עם המדינה.

איילת נחמיאס ורבין: זה היה מאפשר שידורים בצורה יותר רציפה.

איילת נחמיאס ורבין: שעתיים לפני שעת השאלות של ראש הממשלה אמרתי למי מהגורמים במשרד התקשורת, תקשיבו, הולכים לדחייה.

איילת נחמיאס ורבין: הוא אמר לי: מה את מדברת שטויות, אנחנו יודעים שיש בעיות, אבל נמצאים בתוך התהליך.

איילת נחמיאס ורבין: לא צריך את ההגינות המקצועית של אלדד קובלנץ שבוועדה אמר יותר מפעם אחת ש-2018 יעזור לו בנושא שידורי הטלוויזיה.

איילת נחמיאס ורבין: כל מי שישב פה בדיונים לאורך זמן יודע שעם אולפני הלני המלכה לרדיו לא הייתה בעיה, על אולפני נקדי הייתה אי הסכמה.

איילת נחמיאס ורבין: לא צריך לנצל את זה לרעתו, לגנותו.

איילת נחמיאס ורבין: לאורך השנה הזאת מצאנו שעל ראשנו ולפנינו משסים עובדים זה בזה, בין אם מדובר בעובדי הרדיו אל מול עובדי הטלוויזיה, בין אם זה עובדי התאגיד אל מול עובדי רשות השידור והיוצרים שאסור לשכוח אותם.

איילת נחמיאס ורבין: לא יעזור שום דבר, בסופו של דבר כולם מתגלגלים לפתחנו.

איילת נחמיאס ורבין: אני מסתובבת ואומרת, מה עושים, איך דואגים לאותן 1200 משפחות, מה שקודם הטריד אותנו, ואיך דואגים לאותן 1200 משפחות שנקלטו.

איילת נחמיאס ורבין: התקשרתי לעיתונאים שידעתי שעזבו את מקום העבודה שלהם ועברו לתאגיד.

איילת נחמיאס ורבין: אמרתי בשבוע שעבר במליאה, עוד לפני ההודעה של ראש הממשלה, שרמסו את רשות השידור, ייבשו את רשות השידור, לא נתנו מים לתאגיד החדש.

איילת נחמיאס ורבין: זאת האמת לאמיתה.

איילת נחמיאס ורבין: זאת אמת קשה.

איילת נחמיאס ורבין: בגלל זה התגלגלנו לפה, לסיטואציה הזאת.

איילת נחמיאס ורבין: שירה, זה לא רק עניין תקציבי, זה עניין של תהליך, זה עניין של איך מנהלים רפורמה.

איילת נחמיאס ורבין: צריך להבין את זה.

איילת נחמיאס ורבין: ראיתי שמאז שאלדד קובלנץ אמר כאן שהם לא יהיו מוכנים לשידורי הטלוויזיה, הם עשו תהליך מואץ מאוד מאוד משמעותי.

איילת נחמיאס ורבין: אנחנו נמצאים היום במקום אחר, זה מה שכולם כאן מנסים להגיד.

איילת נחמיאס ורבין: מה שמטריד אותי עכשיו, עם כל המספרים שנזרקו כאן – 220 מיליון שקל ליצירה, 550 מיליון שקלים, מה מקזזים, מה לא מקזזים - זה איך דואגים שלא רק שהתאגיד יוכל לקום, אלא שגם אנשים ירצו להתגייס.

איילת נחמיאס ורבין: איך דואגים מהצד השני לעובדים?

איילת נחמיאס ורבין: צריך להבין, את הארכה צריך לתקצב.

איילת נחמיאס ורבין: יש כרגע 6 הפקות חיצוניות, אם אינני טועה, שנמצאות בעבודה בחוץ.

איילת נחמיאס ורבין: למי ההפקות האלו שייכות?

איילת נחמיאס ורבין: לתאגיד?

איילת נחמיאס ורבין: אם לא יתנו לתאגיד לעלות, זה אמור להיות משודר ברשות השידור?

איילת נחמיאס ורבין: יש פה שאלות בעלות מורכבות אמיתית.

איילת נחמיאס ורבין: העובדים, אתם יודעים שאנחנו ממש דואגים לכם.

איילת נחמיאס ורבין: אנחנו מנסים איכשהו לתפור את הדבר הזה, אבל זאת סיטואציה נורא נורא מורכבת.

אילן גילאון: אני אעשה מאמץ לא להתלהם, כי לא חשוב לי להתנצח כרגע ולהגיד אם אמרנו לכם, לא אמרנו לכם.

אילן גילאון: אנחנו חייבים לעצור רגע כדי למזער את הנזקים.

אילן גילאון: אני רוצה להתחיל עם ההסכמה המוחלטת שלי עם גיל עומר.

אילן גילאון: גיל עומר, מה שאמרת מקובל עלי, אין לי בעיה איתו, יש לי בעיה עם מי שקיבל את ההחלטות האלו.

אילן גילאון: זאת הייתה כרוניקה של מוות ידוע מראש.

אילן גילאון: זה מקום שבו אנשים נחשבים כאבק והם פירורים על מפת השולחן שמנערים כדי לספק את המאוויים שלנו.

אילן גילאון: תוך כדי "צוק איתן" קרו המהלכים הגדולים, מישהו רצה לחבב לעצמו את השידור הציבור, שהיום איננו שידור בכלל, ומישהו אחר היה צריך לרוץ מהר ולספר לחבר'ה שבוטלה אגרת הטלוויזיה.

אילן גילאון: מה הוכיח המקום הזה?

אילן גילאון: שאנשים הם רק חפצים.

אילן גילאון: זה הוויכוח הגדול בין האסכולות על בני אדם.

אילן גילאון: יש מי שמסתכל על בני אדם כמטרות, יש מי שמסתכל עליהם כאמצעים.

אילן גילאון: כאן מסתכלים רק על האמצעים.

אילן גילאון: זה היה הוויכוח הגדול.

אילן גילאון: מה בסופו של דבר רצו לעשות כאן?

אילן גילאון: לפרק את הדבר הזה.

אילן גילאון: אנחנו יודעים לפרק, אנחנו לא יודעים להרכיב אותו.

אילן גילאון: זה באמת יפה.

אילן גילאון: אני עם אבי לאורך כל הדרך, למעט דבר אחד: אני כן חושב שבמקום שאנשים חיים הדברים הם הפיכים.

אילן גילאון: אלא מה?

אילן גילאון: כאן נפגעו אנשים נוספים.

אילן גילאון: השאלה אם השולחן הזה מסוגל היום לקבל את ההחלטה של פגעת – שילמת.

אילן גילאון: אני לא מדבר על לשלם באופן אישי, כי יש אנשים שלא יודעים להפעיל כרטיס אשראי.

אילן גילאון: פגעת – שילמת זה על המעשה, על החטא הקדמון, על מה שהסתבר כעסק ביש של התקופה האחרונה.

אילן גילאון: בקליפת אגוז זאת דוגמה להתייחסות של קברניטים של מדינה לאנשים בתוך המדינה בכל המישורים.

אילן גילאון: ככה קורה כאן, ככה קורה בגבעת עמל.

אילן גילאון: זה העיקרון.

אילן גילאון: את מה שנקרא פגעת - שילמת צריך להשיב לקדמות, כמו שקורה בחברות הביטוח.

אילן גילאון: היו דברים חיוביים שקרו כתוצאה מהתאגיד.

אילן גילאון: אמנם נבחרו מספר אנשים מצוינים, אבל יש את היוצרים, יש את הנכים שפונים שאומרים שאין להם ועדת חריגים.

אילן גילאון: מה שכאן צריך לעשות, לדעתי, זה לעצור את זה.

אילן גילאון: זה נכשל.

אילן גילאון: זה היה lose lose situation.

אילן גילאון: מי שצריך לקלוט את התאגיד החדש זה רשות השידור הישנה והטובה ההיא, לחזור לרפורמה מספר 12, לנסות לכנס לתוכה.

אילן גילאון: ישנם אנשים שנפגעו, שכבר הלכו הביתה וזה בלתי הפיך.

אילן גילאון: זה מה שהיום צריך לעשות, אם מה שחשוב לנו זה שידור ציבורי.

אילן גילאון: שידור ציבורי זה קודם כל חדשות ואקטואליה, לא קול ציון לגולה שאנחנו משדרים שירי מחתרת.

אילן גילאון: צריך שיהיה ברור לגמרי.

אילן גילאון: אל תפחדו מזה.

אילן גילאון: אפשר לעשות את הדברים האלה.

אילן גילאון: בואו ננהג פעם אחת בניגוד לכל ההיגיון הפוליטי שצריך לנהוג בו, אולי זה יהיה הדבר הנכון שצריך לעשות כרגע.

אילן גילאון: צריך לעשות הקפאה, כאשר מי שפגע יצטרך לשלם את המחיר.

אילן גילאון: יש חוק מסודר שהנחנו על-מנת לבטל את החוק.

אילן גילאון: זה יכול לקרות.

<איתי לנדסברג-נבו: מונח לכם פה על השולחן כישלון ניהולי באחריותכם.

<איתי לנדסברג-נבו: ישבנו כאן לפני שנתיים, אמרנו לכם שאי שאפשר להקים גוף שידור בתוך חצי שנה.

<איתי לנדסברג-נבו: רצתם אחרי גלעד ארדן ויאיר לפיד, ביטלתם את האגרה, חוקקתם חוק, גירשתם את כולנו.

<איתי לנדסברג-נבו: עכשיו הכישלון הזה מונח כאן על השולחן.

<איתי לנדסברג-נבו: במקום לקרוא את דוחות מבקר המדינה, לראות מי אחראי, במקום ללמוד את כישלונות הניהול שהיו ברשות השידור, האשמתם 1600 עובדים על לא עוול בכפם, כיניתם אותם בדנ"א פגום.

<איתי לנדסברג-נבו: קארין אלהרר, אנחנו מחכים שתתנצלי.

<איתי לנדסברג-נבו: אחרי זה בבחירות האשמתם והשוויתם אותם לחמאס.

קארין אלהרר: זהה היה ראש הממשלה.

<איתי לנדסברג-נבו: הפעלתם בתקשורת הסתה יום יומית נגד חברי רשות השידור.

<איתי לנדסברג-נבו: הכישלון הזה הוא שלכם.

<איתי לנדסברג-נבו: אם אנחנו, עובדי רשות השידור, אחראים לכישלון של רשות השידור, לא ההנהלות, לא הוועד המנהל ולא המליאות שאתם הייתם אמורים לפקח עליהן, אז אתם עכשיו אחראים לכישלון הזה.

<איתי לנדסברג-נבו: בבקשה, שימו את המפתחות, לכו הביתה.

<איתי לנדסברג-נבו: אנחנו עכשיו עם גרזן על הראש משדרים כל יום וכל שבוע מבט, מבט שני, יומן, רואים עולם, עוד מעט סדרה על תולדות ארץ ישראל 15 פרקים, עוד מעט סדרה על רצח רוז פיזם, עוד מעט סדרה על הרמטכ"לים, עוד 20 סרטי תעודה.

<איתי לנדסברג-נבו: מה הולך לעלות באוקטובר?

<איתי לנדסברג-נבו: מגמגמים כאן לידי על כך שיהיה שידור רציף.

<איתי לנדסברג-נבו: שולחים 1600 עובדים הביתה בשביל להעלות לשידור דף פייסבוק?

<איתי לנדסברג-נבו: אנחנו יודעים שרק לפני 3 חודשים התאגיד פרסם קול קורא ליוצרים.

<איתי לנדסברג-נבו: עד לרגע זה לא פתחו מעטפה אחת, לא חתמו על חוזה אחד.

<איתי לנדסברג-נבו: עוד לא יצאה הפקה אחת לדרך.

<איתי לנדסברג-נבו: מה הם ישדרו?

<איתי לנדסברג-נבו: רבותיי, אי אפשר לעשות רפורמה בצורה כזאת.

<איתי לנדסברג-נבו: דברים נכונים נאמרו על ידי יושב-ראש ההסתדרות ועל ידי אילן גילאון.

<איתי לנדסברג-נבו: רפורמה בגוף שידור זה דבר מקצועי, אמרנו לכם את זה לפני שנתיים.

<איתי לנדסברג-נבו: צריך תהליך של לפחות 3 שנים בין הגוף הישן לגוף החדש.

<איתי לנדסברג-נבו: התהליך הזה כולל מבנה ארגוני, תקציב, כוח אדם.

<איתי לנדסברג-נבו: הוא תהליך מקצועי.

<איתי לנדסברג-נבו: הוא לא יכול לקבל לוח זמנים פוליטי.

<איתי לנדסברג-נבו: אתם נתתם לתאגיד לוח זמנים פוליטי.

<איתי לנדסברג-נבו: עכשיו הכל קורס לכם מול העיניים.

<איתי לנדסברג-נבו: את הדבר האחרון אני רוצה להגיד לחבריי היוצרים.

<איתי לנדסברג-נבו: תראו, אנחנו נאבקנו בדוח רשות השידור.

<איתי לנדסברג-נבו: מדברים כל הזמן על חופש העיתונות.

<איתי לנדסברג-נבו: מי שנאבק על חופש העיתונות בשידור הציבורי במשך שנים זה עובדי רשות השידור מול המנכ"לים שמונו כאן, מול הוועד המנהל ומול אחרים.

<איתי לנדסברג-נבו: ב-2011 עבר בג"ץ היוצרים.

<איתי לנדסברג-נבו: בג"ץ בעצמו אמר, אחרי שהוא קבע שרשות השידור איבדה את חזקת התקינות הניהולית, שהוא מפקח.

<אסנת טרבלסי: היוצרים אמורים לפקח.

<אסנת טרבלסי: לא קיבלנו מכם דוחות.

<איתי לנדסברג-נבו: בשנה אחרי זה יצאו 74 מיליון שקל.

<איתי לנדסברג-נבו: התהליך הזה, שהיה יכול להגיע השנה ל-100 מיליון שקל, נעצר ב-2014 עם החוק הזה של ארדן.

<איתי לנדסברג-נבו: מ-2014 ל-2016 הלכו לאיבוד 3 שנים.

<איתי לנדסברג-נבו: זה יותר מ-200 מיליון שקל ליצירה הישראלית.

<איתי לנדסברג-נבו: צריכים להבין את המשמעות.

<איתי לנדסברג-נבו: צריכים לתת לשידור הציבורי, שזאת המטרה של כולם פה, לעבוד עד שיהיה שידור ציבורי חלופי.

<איתי לנדסברג-נבו: בינתיים אין כזה.

<איתי לנדסברג-נבו: תנו לרשות השידור לעבוד, לעובדים המקצועיים שלה לעבוד.

<איתי לנדסברג-נבו: התאגיד, במקום לחבק אותנו, מעביר אותנו בתהליכים משפילים של ועדות לא מקצועיות, לא שוויוניות ולא שקופות.

דב חנין: אדוני היושב-ראש, כדי להבין מה צריך לעשות עכשיו, אנחנו צריכים לראות מפה מדויקת של מה שקרה עד עכשיו.

דב חנין: הדבר הראשון שקרה עד עכשיו, ואני חושב שזה ברור לכל מי שיושב כאן סביב השולחן, זה ש-1600 עובדים הושלכו מתחת לאוטובוס, 1600 עובדים נדרסו.

דב חנין: זה דבר שקרה במשמרות של הכנסות האחרונות.

דב חנין: דבר נוסף שקרה זה שהיצירה האמנותית, הטלוויזיונית, ההפקות, היוצרים נדרסו.

דב חנין: גם הם הושלכו מתחת לאוטובוס.

דב חנין: גם זה, אני חושב, ברור לכל אלה שיושבים פה סביב השולחן.

דב חנין: למה זה קרה?

דב חנין: זה קרה בגלל תכנית יותר גדולה.

דב חנין: זה קרה מכיוון שמישהו שם את השידור הציבורי על הכוונת.

דב חנין: מישהו לא רצה וגם עכשיו לא רוצה בשידור הציבורי.

דב חנין: למישהו הזה יש שם.

דב חנין: קוראים לו בנימים נתניהו.

דב חנין: הוא ראש הממשלה ושר התקשורת.

דב חנין: זאת הסיבה שנדרסו עובדים ונפגעה היצירה.

דב חנין: כל פעם אנחנו רואים תרגיל נוסף, מהלך נוסף.

דב חנין: כל פעם אנחנו רואים שמשתמשים במישהו אחר כדי להגיע לאותה מטרה.

דב חנין: אני, אדוני היושב-ראש, נמצא כאן כבר בסיבוב השישי של הדיונים האלה.

דב חנין: אני רוצה להגיד לכם שבדיוק את מה שאני אומר עכשיו אמרתי גם קודם.

דב חנין: אני התנגדתי מכל וכל לחוק ביטול רשות השידור.

דב חנין: אמרתי בדיוק את מה שאני אומר עכשיו.

דב חנין: המטרה היא לחסל את רשות השידור לא כדי שיהיה תאגיד שידור ציבורי יותר טוב, אלא כדי שלא יהיה שידור ציבורי בכלל, כדי שבמקום שידור ציבורי תהיה מחלקת תקשורת במשרד ראש הממשלה שתעביר את המסרים שמר נתניהו רוצה להעביר באמצעות מר פילבר.

דב חנין: זה מה שרצו לעשות, לא יותר מזה.

דב חנין: מה שאנחנו רואים עכשיו זה את הביצוע של התכנית הזאת.

דב חנין: יש עכשיו רשות שידור מוחלשת, חלשה, מפורקת.

דב חנין: אני מלא הערצה ליכולת שלהם להמשיך לשדר בתנאים האלה.

דב חנין: אין מילים בפי על היכולות המקצועיות והאינטגריטי להמשיך ולעבוד בצורה כזאת.

דב חנין: מצד שני, יש תאגיד שנסגרות בפניו כל הדלתות על-מנת שלא יוכל לקום ולעמוד על רגליו.

דב חנין: זו המטרה.

דב חנין: זו לא טעות, זאת המדיניות.

דב חנין: מה צריך לעשות כרגע?

דב חנין: אני אומר לכם, עמיתיי חברי הכנסת, את המדיניות הזאת אנחנו חייבים להכשיל.

דב חנין: להכשיל את המדיניות זה להילחם על שידור ציבורי.

דב חנין: חבר הכנסת גילאון, שנינו התנגדנו לחוק של גלעד ארדן.

דב חנין: הלוואי שהייתי יכול להחזיר את הגלגל אחורה.

דב חנין: אנחנו לא שם.

דב חנין: כרגע מה שצריך לעשות זה 4 צעדים דחופים.

דב חנין: אחד, לאפשר לתאגיד השידור הציבורי להתחיל לעבוד כמה שיותר מהר.

דב חנין: שניים, לגרום לכך שכמה שיותר מהעובדים של רשות השידור ייקלטו, כמובן שלא בתהליכים משפילים.

דב חנין: אני חושב שעשיתם שגיאות בעניין הזה.

דב חנין: צריך שיותר אנשים ייקלטו, כדי שיותר ניסיון מקצועי ייכנס לשם.

דב חנין: צריך באופן דחוף להגן על הפקות המקור.

דב חנין: את זה אנחנו צריכים בוועדת הכלכלה לקבוע כבר עכשיו.

דב חנין: צריך לקבוע הוראת מעבר שאומרת לתקצב את הפקות המקור כדי שלא ייפגעו אותם מפיקים ואותם יוצרים שנמצאים היום בין שמיים לארץ.

דב חנין: נקודה אחרונה, כבר היום צריך להחריג לגמרי את הטלוויזיה החינוכית.

דב חנין: זאת מערכת קטנה, חסכונית, מצוינת.

דב חנין: היא צריכה להמשיך להתקיים בדיוק כמו שהיא עכשיו.

נחמן שי: הכתובת הייתה על הקיר מהרגע הראשון, זה היה ברור.

נחמן שי: פשוט היה ברור שהולכים למהלך מוטעה.

נחמן שי: כל אותם חברים בכנסת הזאת שאמרו את זה, כשאני ביניהם, נחשבו למשוגעים.

נחמן שי: אמרו עליהם - מה הם יודעים בכלל, מה הם מקלקלים, הם לא רואים את החרפה הזאת של רשות השידור איך שמתנהלת, הם לא מבינים שהולכים להושיע.

נחמן שי: זה היה ברור.

נחמן שי: מאותו רגע שנעשתה השגיאה הגדולה, המשיכו לעשות את השגיאות שבאו בעקבותיה.

נחמן שי: אי אפשר אחרי שגיאה גדולה לעשות שינויים כאלה שפתאום יהפכו את הכישלון של אז לאיזו שהיא הצלחה חדשה.

נחמן שי: יש פגמים מאוד רבים בפיטורים.

נחמן שי: כל סיפור הוא סיפור אישי - לאיזה גיל מתייחסים, איך מתייחסים לאנשים עם צרכים מיוחדים, לנשים, לגברים, לזוגות.

נחמן שי: זה מהלך כל כך מורכב.

נחמן שי: המערכת הזאת דורסת אותו במהירות כי אמרו לה שצריך להתחיל.

נחמן שי: יש בעיות עם הגיוס.

נחמן שי: אני לא בטוח שכל המגויסים הם האנשים הכי טובים.

נחמן שי: אם נותנים יותר זמן ומחפשים קצת יותר, יכול להיות שיגיעו לאנשים טובים.

נחמן שי: יש בעיה עם המימון.

נחמן שי: מאות מיליוני שקלים הלכו.

נחמן שי: בכסף של מי משחקים פה?

נחמן שי: בוכים פה על כל שקל.

נחמן שי: אני יכול להביא לכם סקטורים בציבור הישראלי ש-300 מיליון שקל יעשו להם הבדל.

נחמן שי: יש פה ניסיון להשתלט על שני מוקדי כוח.

נחמן שי: אחד, גיוס עובדים, ושניים, מימון.

נחמן שי: אם אתם רוצים ללמוד איך משתלטים על ארגון, אלה המקומות, אלה שני הכפתורים.

נחמן שי: כנראה חלו כמה שיבושים בקליטת העובדים שהרגיזו את ראש הממשלה, אז הוא התעורר.

נחמן שי: כנראה שגם בנושאים הכספיים הדברים לא מתנהלים כמו שצריך, אז אלה קופצים באוצר.

נחמן שי: תסירו את ידכם מהתאגיד הזה.

נחמן שי: לגבי המימון כבר אמרנו שתעזבו אותם.

נחמן שי: אם תתחילו לשים יד על כל שקל ושקל שם, אז אתם תנהלו אותו, לא הם.

נחמן שי: זה מה שאתם רוצים.

נחמן שי: את אי הוודאות הקיימת צריך לסיים, אין לי שום ספק בכך.

נחמן שי: יש אלפי אנשים שנמצאים באי ודאות.

נחמן שי: אם תוסיפו את המשפחות, זה כבר עשרות אלפים שנקלעו לאיזו שהיא חשיכה, הם לא יודעים לאן הם הולכים, מאין הם באים.

נחמן שי: הדבר הזה לא יכול להימשך.

נחמן שי: אני הצעתי - אני לא יודע כמה ההצעה שלי שווה - לתת חצי שנה מעבר לתאריך שנקבע.

נחמן שי: זאת תהיה שנה להקמה.

נחמן שי: אפשר בשנה להקים תאגיד כזה, אף אחד לא יגיד שלא.

נחמן שי: אם אתם מוכנים קודם, מתי שאתם מודיעים אתם עולים לאוויר.

אילן גילאון: צריך לייצר סיטואציה שבה רוב האנשים זוכים, לא רוב האנשים מפסידים.

אילן גילאון: מה יקרה עם ה-90 מיליון של היוצרים?

אילן גילאון: אלה שעזבו מקומות עבודה נשארים נפגעים.

אילן גילאון: עד מתי חוסר הוודאות ימשיך?

אילן גילאון: אי אפשר לטפל בזה כמו ברגל סוכרתית, זה לא יכול להיות.

<יאיר טרצ'יצקי: בארגון העיתונאים חברים לא מעט עיתונאים מרשות השידור הישנה.

<יאיר טרצ'יצקי: כואב לשמוע איך מכפישים אנשים שעובדים קשה, שעושים עיתונות טובה.

<יאיר טרצ'יצקי: במשך שנים הם הקורבן של הבעיות ברשות השידור.

<יאיר טרצ'יצקי: כואב איך שמתייחסים אליהם.

<יאיר טרצ'יצקי: מצד שני, יש לנו הרבה חברים בתאגיד החדש.

<יאיר טרצ'יצקי: נכנסו פה למן סחרור מטורף, כי רק לפני רגע הם עזבו מקומות עבודה, אבל הנה עכשיו הם מנסים לבוא ולייצר איזה שהוא עתיד לוט בערפל.

<יאיר טרצ'יצקי: לצד זה יש את היוצרים שהם לא חברים בארגון שלנו אבל עדיין חברים שלנו ואנחנו מוטרדים מהמצב שלהם.

<יאיר טרצ'יצקי: מה שחשוב כרגע להתייחס אליו זה האינטרס שהשידור הציבורי יהיה עצמאי וחופשי משליטה של פוליטיקאים.

<יאיר טרצ'יצקי: ישבנו, לפחות חצי מהאנשים פה, בשנת 2014, בזמן שירו על תל-אביב, על שדרות, על נתיב העשרה, על חצי מדינה.

<יאיר טרצ'יצקי: אני הייתי חלק מהדיונים על החוק.

<יאיר טרצ'יצקי: בלילה אחד זה נגמר.

<יאיר טרצ'יצקי: דיברו על איזה שהוא תאריך.

<יאיר טרצ'יצקי: לא היה אדם אחד שישב, בטח לא אדם רציני, וחשב שמישהו יעמוד בדד-ליין הזה.

<יאיר טרצ'יצקי: חלפה שנה, ישבנו שוב בוועדת הכלכלה, כאשר שוב דיברו על חצי שנה.

<יאיר טרצ'יצקי: אני חושב שגם אז לא היה אדם אחד בוועדת הכלכלה שחשב שיעמדו בדד-ליין הזה.

<יאיר טרצ'יצקי: זה קרה לפחות פעמיים או 3 פעמיים נוספות.

<יאיר טרצ'יצקי: אני חושב שלא סתם נתנו דד-ליין קצר.

<יאיר טרצ'יצקי: רצו להביא לפה כל חצי שנה את העיתונאים, את ראשי התאגיד שידברו בפני הפוליטיקאים.

<אתי בנדלר: זאת האשמה מאוד חמורה.

<אתי בנדלר: הוועדה תמיד נטתה לתת תקופה ארוכה יותר.

<אתי בנדלר: דווקא הממשלה התנגדה לכך.

<אתי בנדלר: אני חושבת שהדברים שלך לא ראויים.

<יאיר טרצ'יצקי: לזה התכוונתי בדיוק.

איתן כבל: הדברים שלו היו לחבק את חברי הכנסת.

<יאיר טרצ'יצקי: צוות הוועדה וחברי הכנסת תמיד רצו להאריך את זה כמה שיותר.

<יאיר טרצ'יצקי: אני שמעתי את קובלנץ מדבר על 2018.

<יאיר טרצ'יצקי: אני גם הודעתי שיהיה 2018.

<יאיר טרצ'יצקי: כולם שואלים איך הגענו למצב הזה שהתאגיד מוכן, לא מוכן.

<יאיר טרצ'יצקי: לב ליבו של התאגיד היה המועצה הציבורית שכמעט שנה וחצי אף אחד לא מינה אותה.

דב חנין: ראש הממשלה, שהוא גם שר התקשורת, לא מינה אותה.

<יאיר טרצ'יצקי: במשך שנה וחצי תקעו את התאגיד הזה, דחו אותו פעם אחר פעם, הביאו למצב שבסופו של דבר הורגים את השידור הציבורי הישן, ומצד שני תוקעים את השידור הציבורי החדש.

<יאיר טרצ'יצקי: אני חושב שהדבר הכי חשוב לאינטרס הציבורי כרגע ולחופש העיתונות זה שזאת תהיה הישיבה האחרונה של ועדת הכלכלה בנושא השידור הציבורי.

<יאיר טרצ'יצקי: אני חושב שמונו, לפחות מבחינתי, אנשי מקצוע ראויים וטובים.

<יאיר טרצ'יצקי: בואו נסיים את הסאגה הפוליטית סביב השידור הציבורי, נעבור לסאגה המקצועית שנותנים לאנשי המקצוע שנבחרו לנהל את הדברים להחליט מתי התאגיד מוכן לעלות לשידור, כדי להתחיל לשרת את הציבור בצורה הטובה ביותר.

חיים ילין: כנראה שכשהדיון היה פה התעסקתי בטילים שהתפוצצו.

חיים ילין: יש לי פריבילגיה שלא הייתי פה, הייתי במקום הזוי לחלוטין.

חיים ילין: באותו מקום הזוי היו המון עיתונאים מדהימים של ערוץ 1 שהיו איתנו לאורך כל הדרך.

חיים ילין: אם אני צריך להגדיר מה זה שידור ציבורי, אז לפני 3 שבועות הגיע כל ערוץ 1 ושידר מהמקום שלנו חדשות.

חיים ילין: היה דיון על שנתיים ל"צוק איתן".

חיים ילין: שום תחנה מסחרית לא הרימה את הנושא, כי זה לא סקסי, בטח לא מוכר.

חיים ילין: מי ישלם על לראות עוד פעם טילים שגם ככה מתפוצצים 16 שנה?

חיים ילין: אמר פעם איש יקר, עיתונאי בחסד, אברמוביץ, שטילים ימשיכו ליפול, אבל אירועים חד פעמיים כמו התפוצצות של רכב עם מאפיונר בתל-אביב זה לא דבר שקורה כל יום, לכן משדרים את זה במקום הטילים.

חיים ילין: הערוץ הציבורי הגיע אלינו.

חיים ילין: תפסו אותי העיתונים אחרי השידור ואמרו לי שב-1 באוקטובר מסתיים השידור, שזה ערב ראש השנה.

חיים ילין: לא יכול להיות שעד כדי כך אנחנו אטומים שאנחנו מקבלים החלטה על ערב ראש השנה.

חיים ילין: הגעתי לפה.

חיים ילין: הדבר הראשון שעשיתי זה לפנות לחבר הכנסת ביטן.

חיים ילין: אמרתי לו שאני באופוזיציה, שאני לא יכול להוביל את זה, אבל שאני מייצג את אותם עיתונאים שהיו איתי במלחמה שאני רוצה שימשיכו לעבוד.

חיים ילין: כל מה שביקשתי מחבר הכנסת ביטן זה לא להסכים לתאריך של 1.10, לפחות לדחות את זה למועד שהכנסת תעבוד, שהמליאה תעבוד.

חיים ילין: ביקשתי לתת הארכה של חודשיים, ביקשתי את התאריך של 1 בדצמבר.

חיים ילין: אני לא דיברתי על הצד המקצועי, דיברתי על הצד הרגשי של להזדהות עם האנשים כדי שיוכלו להתארגן אחרי החגים, לא שבמקום המשפחתי, במקום השמח נוריד להם נבוט בראש.

חיים ילין: זה לא אנושי בכלל.

דוד ביטן: הסכמתי איתך.

חיים ילין: כולם פה התכסחו.

חיים ילין: למדתי ממשורר גדול שאמר שבמקום שכולם צודקים ומתכסחים לא צומח שום דבר.

חיים ילין: מה יצמח מהדיון הזה, אין לי מושג.

חיים ילין: דבר אחד ברור וזה שיש הסכמה פה על כך שצריך משהו שנע בין חודשיים ל-3 חודשים לאותה מועצה, לאותה רשות שתבוא ותעשה את הדברים כמו שצריך, לא שזה יהיה בתקופת החגים.

חיים ילין: שמעתי את מה שאתם אומרים.

חיים ילין: אני מנסה להבין מקצועית אם עוד חודשיים שלושה נותן את אי הפגיעה בעובדים ואת האוויר.

חיים ילין: זו לא גיבנת על האוצר, כי ה-220 מיליון שקל יצאו בכל מקרה.

חיים ילין: זה הוויכוח שיש לי איתם.

חיים ילין: אני חושב שהעיתוי של הדיון הזה הגיע על קרקע של תשתית תקשורתית מאוד ענפה - ערוץ 99, ישראל היום, החוק של מיקי, המון דברים שקורים פה מעל פני השטח שמציקים ומעיקים על מה שאנחנו קוראים "עיתונות חופשית".

חיים ילין: מובילים אותנו למצב של שליטה אבסולוטית על התקשורת, כניסה של פוליטיקה באופן גס לתוך הדגל של הדמוקרטיה.

חיים ילין: אל תפגעו בזה.

חיים ילין: אם תהיה פשרה של חודשיים שלושה, אני אקבל אותה, אני אהיה בעד.

חיים ילין: אם יהיה מעבר לשנה, נראה לי שתיווצר אי ודאות.

דוד ביטן: אני לא יודע למה טוענים שהתקשורת לא חופשית.

דוד ביטן: לתקוף כל היום את נתניהו, את הליכוד ואחר כך להגיד שהתקשורת לא חופשית, שאומרים לה מה לומר - -

איתן כבל: הם תוקפים, הוא עושה מה שהוא רוצה.

דוד ביטן: בואו ניקח את הדברים בפרופורציה.

דוד ביטן: בינתיים התקשורת כל היום נגד הליכוד.

דוד ביטן: היא חופשית מידי.

איילת נחמיאס ורבין: התקשורת חופשית מידי?

איילת נחמיאס ורבין: אולי התאגיד לא יקום.

דוד ביטן: הזיכרון שלכם קצר, זו לא דחייה ראשונה.

דוד ביטן: תמיד דחינו כשהתאגיד לא היה מוכן.

דוד ביטן: גם הפעם הוא לא מוכן, הוא אמר את זה במפורש.

דוד ביטן: לי אמר המנכ"ל שב-1.10 הוא יכול לשדר שעתיים טלוויזיה, לא יותר מזה.

קארין אלהרר: הוא אומר שלא.

דוד ביטן: ההחלטה הזאת היא נכונה, היא מחויבת המציאות.

דוד ביטן: אני לא יודע אם זה יהיה 1.1.2018, אולי יהיה הרבה פחות.

דוד ביטן: זה יהיה, אין ברירה.

דוד ביטן: אני לא מבין בשביל מה כינסת את הוועדה.

דוד ביטן: אני לא מבין את הטענות שלכם.

דוד ביטן: אתם צריכים לבוא בטענות רק לאנשים שיושבים בצד הזה על כך שהתאגיד לא מוכן.

דוד ביטן: מה עושה נחמן שי וחברים אחרים?

דוד ביטן: מאשימים את ראש הממשלה בכך שהתאגיד לא מוכן.

דוד ביטן: רבותיי, החוק אומר שאסור לנו להתערב.

דוד ביטן: אף אחד לא התערב.

דוד ביטן: הם לא מוכנים בגלל שאף אחד לא התערב כדי שהם יהיו מוכנים.

דוד ביטן: אני מזכיר לכולם, גם הערוץ הראשון הוא ערוץ ציבורי.

דוד ביטן: שכחתם את זה?

דוד ביטן: בזה שאנחנו דוחים בחצי שנה, ב-8 חודשים, בשנה, אנחנו לא פוגעים בשידור הציבורי, כיוון שגם רשות השידור היא שידור ציבורי לכל דבר ועניין.

דוד ביטן: אני מזכיר לכם, כשחוקקו את החוק אמרתם שפוגעים בשידור הציבורי, מקימים תאגיד שישתלטו עליו.

דוד ביטן: מתברר שהתאגיד השתלט על כולם, אנחנו לא השתלטנו על שום דבר.

דוד ביטן: הסיבה שהקימו את התאגיד זה לא היה בגלל שרצו תאגיד ציבורי חדש, אלא בגלל שאת רשות השידור לא היה ניתן להכניס לשנות ה-2000.

דוד ביטן: זה היה המצב.

דוד ביטן: ועדי עובדים לא הסכימו לעשות רה-ארגון.

דוד ביטן: יושב-ראש ההסתדרות לא נתן יד לעניין הזה של רה-ארגון.

דוד ביטן: התוצאה היא שהיו חייבים לפרק ולהקים תאגיד חדש.

דוד ביטן: מה יצא מכל מה שקרה עד היום?

דוד ביטן: שהתאגיד הציבורי כבר 3 שנים לא קם.

דוד ביטן: מצד שני, דווקא רשות השידור התחילה להתייעל, פיטרו עובדים.

דוד ביטן: יכול להיות שעשינו טעות בכל המהלך הזה ואנחנו צריכים לשקול אותו מחדש.

דוד ביטן: אני לא אומר את דעתו של ראש הממשלה, אני אומר את דעתי האישית.

דוד ביטן: יושב-ראש ההסתדרות, עם כל הכבוד, חתמת על הסכם עם האוצר.

דוד ביטן: אם הם לא מכבדים את ההסכם, גם אתה יכול לא לכבד.

דוד ביטן: פתח את העניין מחדש.

דוד ביטן: הנושא יותר מדי חשוב כדי שרק בגלל שחתמת על ההסכם ישתנו הנסיבות.

<שירה גרינברג: האוצר מכבד הסכמים.

דוד ביטן: לגבי הסכום שהאוצר מדבר עליו, כולם יודעים שזה לא נכון.

<שירה גרינברג: הסכום נכון.

דוד ביטן: היו צריכים לדבר עם התאגיד, אני לא אומר שלא.

קארין אלהרר: למה לא דיברו?

דוד ביטן: בהרבה מאוד הליכי חקיקה לא מדברים עם אף אחד, עושים את הדברים תוך כדי תנועה.

דוד ביטן: בחוק ההסדרים, בכל מיני חקיקה שהאוצר מביא, ברפורמות, אתם שואלים מישהו?

רועי פולקמן: עכשיו זה מגיע לדיון בממשלה.

דוד ביטן: לא שואלים אף אחד, על מה אתם מדברים?

דוד ביטן: צריך לשקול את כל התהליך.

דוד ביטן: זה הזמן לשקול אותו.

<תהילה שוורץ אלטשולר: פוליטיקאים נמצאים תמיד במצב של ניגוד עניינים שעה שהם באים להסדיר את התקשורת שאמורה להיות המבקרת שלהם.

<תהילה שוורץ אלטשולר: לצפות שזה יהיה אחרת זה כמעט כמו לצפות שפוליטיקאים ינהגו כמלאכים ולא כבני אדם.

<תהילה שוורץ אלטשולר: בכל זאת יש שני דברים שמציקים לי בהקשרים הרחבים של מה שראינו פה בשבוע האחרון.

<תהילה שוורץ אלטשולר: ההקשר הראשון הוא ההקשר של המשילות במדינת ישראל.

<תהילה שוורץ אלטשולר: נעשה פה צעד שלא כלל התייעצות עם כלל השחקנים.

<תהילה שוורץ אלטשולר: גם עכשיו, אני חייבת לומר לכם, בדיון הנוכחי, מגיע מנכ"ל משרד התקשורת, מדבר בשם ראש הרשות המבצעת, בשם ראש הממשלה, כשמנגד מגיע הממונה על התקציבים באוצר ואומר דברים הפוכים למה שנאמרו כאן.

<תהילה שוורץ אלטשולר: זה דבר שכמעט לא יעלה על הדעת מנקודת הראות של היכולת שלכם כחברי כנסת לפקח על הרשות המבצעת.

<תהילה שוורץ אלטשולר: אם אי אפשר יהיה לבצע את הרפורמה הזאת, אפשר לומר לילדנו ולבאים אחריהם שאי אפשר לתקן שום דבר שמקולקל במדינה הזאת.

<תהילה שוורץ אלטשולר: האינטרסים הצרים, לא הראייה הציבורית הרחבה, כך נראה, מושלים פה בכיפה.

<תהילה שוורץ אלטשולר: זה ההקשר הראשון.

<תהילה שוורץ אלטשולר: ההקשר השני שאני רוצה לדבר עליו הוא בעקבות הדברים של ראש הממשלה לאמצעי התקשורת אחרי ישיבת הממשלה היום.

<תהילה שוורץ אלטשולר: ראש המשלה לא דיבר רק על תאגיד השידור הציבורי החדש, הוא דיבר בעיקר על התקשורת המסחרית.

<תהילה שוורץ אלטשולר: חוסר ודאות זה הדבר שיכול להביא להרס של עיתונות חופשית.

<תהילה שוורץ אלטשולר: אני לא חושבת שראש המשלה שולט בתקשורת הישראלית.

<תהילה שוורץ אלטשולר: יותר מזה, אני חושבת שהקיבעונות של התקשורת ביחס לראש הממשלה והניסיון של ראש הממשלה מהצד השני כל הזמן להתייחס אליה, יוצרים כאן קרב סכינים שעבר מזמן את נקודת האיזון הנכונה במערכת של איזונים ובלמים.

<תהילה שוורץ אלטשולר: זה קרב סכינים שבסופו של חשבון מי שנפגע ממנו זה הציבור במדינת ישראל.

<תהילה שוורץ אלטשולר: השורה התחתונה היא שכל התקשורת במדינת ישראל על הברכיים.

<תהילה שוורץ אלטשולר: זאת הבעיה של השנה וחצי האחרונות.

<תהילה שוורץ אלטשולר: 2 ו-10 לא יודעים מה יהיה בגלל המלצות ועדת פילבר.

<תהילה שוורץ אלטשולר: אגב, המלצות ועדת פילבר, מקורן מבוססות על הורדת הרמה של הפקות מקור.

<שלמה פילבר: 2 ו-10 לא יודעות מה קורה איתן, כי הן לא מסוגלות לקבל החלטה בין בעלי המניות אם הם רוצים להתמזג או להתפצל.

<תהילה שוורץ אלטשולר: ועדת פילבר, שהודיעה שהיא תכניס תחרות לא מבוקרת לשוק, הכניסה פה אלמנט מאוד חזק של חוסר ודאות.

<תהילה שוורץ אלטשולר: על השידור הציבורי הישן כולם יודעים, גם על השידור הציבורי החדש כולם יודעים.

<תהילה שוורץ אלטשולר: במקום לטפל באסמאעיל הניה, שר הביטחון מטפל בגלי צה"ל, שלא לדבר על חוסר הוודאות בשוק העיתונות הכתובה בגלל שחקן אחד שפועל מחוץ לתנאי התחרות ושחקנים אחרים עם חוסר אופק כלכלי.

<שלמה פילבר: העיתונות לא מפוקחת על ידי אף רגולטור, זה שוק חופשי.

<תהילה אלטשולר: נכון, אבל יש בעיתונות הכתובה היום שחקן שפועל מחוץ לכללי השוק התחרותי.

<שלמה פילבר: לפי כללים חדשים שקיימים בהרבה מאוד מקומות בעולם.

<תהילה אלטשולר: תחרות צריכה להיעשות לפי כללים אחידים, זאת אומרת, כל השחקנים פועלים למטרת רווח, לא למטרת מינוף אינטרסים אחרים שלהם.

<תהילה אלטשולר: כל עוד זה לא ככה, אל תספרו לי סיפורי תחרות.

<תהילה אלטשולר: זה לא הגיוני גם מנקודת ראות של הגבלים עסקיים.

<תהילה אלטשולר: אני רוצה לקרוא לכם להרחיב קצת את גבולות הדמיון שלכם אל מעבר ל-30 בספטמבר הקרוב.

<תהילה אלטשולר: כשמקימים תאגיד שידור ציבורי בסדר גודל כזה, אי אפשר להסתכל על יום התחילה, צריך להסתכל על 2020, על 2025 ועל 2098.

<תהילה אלטשולר: אתם נורא עסוקים בערוץ הראשון של הטלוויזיה הליניארית.

<תהילה אלטשולר: חברים, זה נגמר.

<תהילה אלטשולר: תחשבו על הספרייה הדיגיטלית שאתם הולכים להקים, תחשבו על חדשנות בשוק הזה.

<תהילה אלטשולר: כל הסיפור פה הוא סביב זה שהערוץ הראשון הלינארי לא יהיה מוכן.

<תהילה אלטשולר: בשביל זה אנחנו מקימים תאגיד שידור ציבורי?

<תהילה אלטשולר: רק לפני 3 שבועות התפרסם דוח מאוד מעניין של ה-BBC, מה יהיה עתידה של ה-BBC.

<תהילה אלטשולר: שורה תחתונה, גבירותיי ורבותיי, ספרייה דיגיטלית זה בכלל לא ערוץ ליניארי, על מה אנחנו מדברים כאן.

יוסי יונה: מה שהיה מסוכם על כולנו, ואני מדבר בשם חברות וחברי הוועדה שליוו את התהליך הזה מזה זמן, זה שהרפורמה נחוצה.

יוסי יונה: הייתה איזו שהיא דרישה מצידנו שתהיה הצמדה בין תהליך הסגירה של רשות השידור לתחילת העבודה של התאגיד החדש.

יוסי יונה: זאת בעצם הייתה איזה שהיא אבן יסוד שכל הזמן ביקשנו לעמוד עליה.

יוסי יונה: נתקלנו בבעיות לאורך כל הדרך.

יוסי יונה: חלקן הוזכרו כאן.

יוסי יונה: דיברו על המוכנות.

יוסי יונה: הבעיה היא שבכל הדיון הזה אנחנו מחליפים עמדות.

יוסי יונה: אנחנו, חברי הוועדה, הרבה פעמים באנו ואמרנו: תראו, משום שהתאגיד החדש לא מוכן יש לנו בעיה עם המועד, יש לנו בעיה עם האופן שבו מתייחסים לעובדים.

יוסי יונה: פעלנו יחד עם יושב-ראש ההסתדרות לאורך כל הזמן כדי שיגדיל את מספר העובדים שייכנסו לתוך התאגיד החדש.

יוסי יונה: היו לנו המון המון בעיות.

יוסי יונה: העמדה עד לפני חודש הייתה עמדה של איזו שהיא הסתייגות מהאופן שבו התאגיד החדש הולך לקום, הכל בגלל הבעיות שהצבענו עליהן.

יוסי יונה: חלק מהן קיבלו איזה שהוא פתרון, אפרופו המועצה הציבורית שאני חושב שזה הישג מאוד מאוד משמעותי.

יוסי יונה: לא חשוב מה יהיה, אם זה תאגיד חדש או ישן, לפחות החלק הזה יהיה שם.

יוסי יונה: זו הייתה איזו שהיא חומה סינית שיצרנו בין הפוליטיקאים לרשות השידור.

יוסי יונה: בואו נשים את הדברים על השולחן.

יוסי יונה: מה שהיה בשבוע האחרון היה פליק פלאק של ראש הממשלה.

יוסי יונה: אנחנו משנים את העמדות שלנו אל מול הסיפור של הפליק פלאק.

יוסי יונה: שלמה, כל הזמן דחפתם לכך שהוא ייפתח.

יוסי יונה: גם אם ישנם קשיים, אמרתם שתקבעו את התאריך הזה, תקבעו את המועד של הפתיחה.

יוסי יונה: אנחנו עמדנו אל מול זה.

יוסי יונה: פתאום היוצרות התהפכו בדיוני הוועדה.

יוסי יונה: אנחנו באים עכשיו ואומרים: אתם יודעים מה, אם כבר התקבלה החלטה לפתוח את התאגיד החדש והגענו לאיזה שהן פשרות שהסכמנו עליהן, בואו נסכים עם מה שקיבלנו.

יוסי יונה: פתאום עכשיו יש פליק פלאק.

יוסי יונה: הפיל שבחדר הוא מה הדבר שגרם לראש הממשלה לשנות את דעתו.

יוסי יונה: השינוי בדעתו של ראש הממשלה בעניין הזה לא נובע מהשיקולים שדוד ביטן העלה כאן, משום שהשיקולים האלה היו כל הזמן לנגד עיניו של ראש הממשלה.

יוסי יונה: זה הדבר המעניין.

יוסי יונה: אנחנו צריכים לעשות איזה שהוא magic touch, איזה שהוא שילוב של שני הגופים האלה.

יוסי יונה: אני עומד בסוגיה הזאת לצידם של העובדים.

יוסי יונה: אני לא רוצה לדחות את התאריך.

יוסי יונה: בואו נדבר בכנות.

יוסי יונה: בנושא של זכויות העובדים אתם מדברים עכשיו אחרת.

יוסי יונה: אני שמח שאתם מדברים אחרת.

יוסי יונה: אתם מדברים גם אחרת ביחס לכך שניתן לקלוט יותר עובדים מהתאגיד הישן.

יוסי יונה: אם ישנה איזו שהיא פתיחות של ליצור איזו שהיא רפורמה, בואו ניקח את הדברים הטובים מהישן ומהחדש.

יוסי יונה: אנחנו גם בעד היוצרים.

יגאל גואטה: אני שמח שאני חבר כנסת חדש, שלא הייתי שותף לחוק הזה.

יגאל גואטה: יש פה איזו שהיא הרגשה שעשו פה איזה שהוא חוק, ואני לא עושה ביקורת על אף אחד, כאילו הולכים לפתוח קיוסק.

יגאל גואטה: יש פה כל כך הרבה חורים, כל כך הרבה בעיות, כל כך הרבה אנשים שנפגעים מהסיפור הזה.

יגאל גואטה: איך לא חשבו על זה קודם?

יגאל גואטה: אני רואה שאין פה באמת דאגה ליוצרים, לאלפי העובדים שפשוט בוכים.

יגאל גואטה: מדובר בדיני נפשות.

יגאל גואטה: אתה לא יכול ללכת לשירותים בלי שיתפסו אותך 5 עובדים בדרך ויבכו לך על הפרנסה שלהם, על מה הולך להיות איתם.

יגאל גואטה: מספר לי אחד העובדים, שאני לא מכיר אותו, שקראו לו לוועדה שישבה בה מנהלת משאבי אנוש או סגנית שאולי בכלל לא נבחרה במכרז, ועוד מישהי שמתעסקת במדיה.

יגאל גואטה: אחרי כמה ימים שלחו לו ב-SMS שהוא לא מתאים.

יגאל גואטה: מדובר פה בדיני נפשות.

יגאל גואטה: מה זה SMS, זה כלב?

יגאל גואטה: מה הולך פה?

יגאל גואטה: אין ספק שהתהליך פה הוא גרוע.

יגאל גואטה: לא יכול להיות שיש כל כך הרבה ביקורות מכיוון העובדים, מכיוון היוצרים, מכיוון אנשי המקצוע.

יגאל גואטה: אין פה שום רצון לעשות תאגיד שידור ציבורי.

יגאל גואטה: אני באמת לא מחדש לאף אחד.

יגאל גואטה: כשהייתי בעל עסק לקח לי חודשים ושנים עד שהצלחתי לזרוק עןבד שגנב אותי.

יגאל גואטה: אין פה סיפור של המוכנות של התאגיד.

יגאל גואטה: העובדים לא מעניינים אף אחד.

יגאל גואטה: אף אחד לא יבכה על אלפי עובדים שילכו הביתה מחר.

יגאל גואטה: הסיפור הוא סיפור פשוט.

יגאל גואטה: התקשורת הזאת הייתה בעבר תקשורת שמאלנית אליטיסטית.

יגאל גואטה: בא מישהו ואמר: רבותיי, לא יכול להיות שימשיך להיות ככה, צריך להפוך כך שתהיה ימנית אליטיסטית.

יגאל גואטה: עשו איזה שהוא תהליך, אבל אופס, הוא לא הצליח.

יגאל גואטה: זה שרצה להפוך אמר: וואלה, לא לילד הזה התפללתי.

יגאל גואטה: יש פה תחרות בין שמאל אליטיסטי לימין קיצוני אליטיסטי.

יגאל גואטה: בכל מקרה, המזרחים, השכבות החלשות לא מיוצגים פה, כשבתוכם כל אלפי העובדים האלה שאף אחד לא רואה מסנטימטר.

יגאל גואטה: זה מה שקורה פה.

יגאל גואטה: הקבוצה הזאת לא מיוצגת.

יגאל גואטה: אני לא רוצה להיכנס לפרטים על כל מינויי מקורבים וסיפורים שאני לא יודע מי אחראי על הדבר הזה.

יגאל גואטה: יושב-ראש ועדת הכלכלה, אולי תהיה אתה אחראי על הדבר הזה.

יגאל גואטה: אני שומע שאין שם שומר סף שמפקח על מה שקורה.

יגאל גואטה: יש כל מיני מינויים עם חוזים, בלי חוזים.

איתן כבל: קיימנו כבר דיון על זה.

קארין אלהרר: כאילו ברשות זה לא היה.

יגאל גואטה: אין מבקר פנים לתאגיד.

יגאל גואטה: אפשר לספור אין ספור בעיות.

יגאל גואטה: אני שואל, ריבון העולמים, מה הולך פה.

יגאל גואטה: צריך עכשיו לשים מישהו שיפקח על כל הסיפור הזה.

יגאל גואטה: לפי מה שאני מבין, אין פה מפקח.

יגאל גואטה: אם רק צד אחד צועק - מילא, אבל גם היוצרים דפוקים, גם העובדים דפוקים, גם המפיקים דפוקים, וגם ביבי אומר שדופקים אותו.

יגאל גואטה: שאל אותי מישהו כמה עובדים מינו עד עכשיו.

יגאל גואטה: אמרתי לו שאני מבין שעד עכשיו מינו 200.

יגאל גואטה: צריך למנות עוד 700 בערך.

יגאל גואטה: אם בחצי שנה מינו 200, איך בחודשיים ימנו עוד 700?

יגאל גואטה: כנראה שאני באמת מטומטם, אני לא מבין כלום.

יגאל גואטה: אתם זורים חול בעיני הוועדה, בעיני הציבור ובעיני כל העולם.

יגאל גואטה: צריך לעשות סטופ לדבר הזה.

יגאל גואטה: מה המסקנה, כבל?

יגאל גואטה: אנחנו באנו לכאן לא בשביל שיצלמו אותנו.

יגאל גואטה: אנחנו רוצים פתרון לעובדים, פתרון ליוצרים, פתרון למפיקים, פתרון לתאגיד, כדי שיהיה שידור ציבורי חף מפוליטיקה.

רוברט אילטוב: אנחנו מלווים את התהליך הזה עם הרבה מאוד משברים כבר הרבה מאוד זמן.

רוברט אילטוב: בחלק מהמשברים לקחנו עם ניסנקורן מהלכים אמיתיים כדי לגשר על הפערים ועל הבעיות שישנם.

רוברט אילטוב: אני חושב שהצוות עושה עבודה נאמנה.

רוברט אילטוב: חלק מהדברים שנאמרו על ידי חברי גואטה אני דוחה על הסף.

רוברט אילטוב: כן, זה תהליך כואב.

רוברט אילטוב: אני חושב שחייבים לסיים את הסאגה הזאת כמה שיותר מהר.

רוברט אילטוב: אם צריך עוד חודש, עוד חודשיים, עוד שלושה, אפשר לתת, אבל לסיים את זה, כי אי אפשר למשוך את זה.

רוברט אילטוב: מכל כיוון שלא תסתכלו הכאב הוא גדול.

רוברט אילטוב: אני לא רוצה לפרט, אבל מה יעשה כל גוף, כל אדם שנחתמו איתו עסקאות וחוזים בתקופה הזאת?

רוברט אילטוב: איפה הם יהיו?

רוברט אילטוב: את הדבר הזה חייבים לקצר למינימום הדרוש.

רוברט אילטוב: אם זה חודשיים, שלושה, צריך לתת את הגיבוי.

רוברט אילטוב: אנחנו באמצע תהליך, אי אפשר לעצור אותו באמצע.

יגאל גואטה: ואם התהליך דפוק, גרוע, לא טוב?

יגאל גואטה: מה אם עשינו טעות?

רוברט אילטוב: אתה צודק, אנחנו חייבים לסיים את התהליך הזה כמה שיותר מהר.

רוברט אילטוב: זה הזמן לגשר על כל הדברים, לחתוך אותם, אחרת כולם יסבלו פה עוד שנה וחצי.

<אסנת טרבלסי: אין לי ספק שיש פה משחק הרבה יותר גדול.

<אסנת טרבלסי: אנחנו, היוצרים, המפיקים, תעשיית הטלוויזיה והקולנוע יושבים פה ישיבה אחרי ישיבה ועינינו כלות.

<אסנת טרבלסי: הלוואי והיו מדברים עלינו, על העבודה ועל ההפקות שכולם אוהבים להתהדר בהן אחר כך, כמו שמדברים על העובדים.

<אסנת טרבלסי: אין לי ספק שזה קשה לעובדים, אין לי גם ספק שהם עוברים תקופה לא פשוטה, אבל אנחנו עוברים אותה כבר שנים.

<אסנת טרבלסי: לנו כבר שנים אין תקציבים.

<אסנת טרבלסי: גם כשמאשרים לנו תקציבים, אנחנו צריכים לרדוף אחרי זה שישלמו לנו, אנחנו צריכים לרדוף אחרי זה שיאשרו לנו את התקציבים ברשות הזאת, בתאגיד הזה.

<אסנת טרבלסי: זה לא משנה לנו.

<אסנת טרבלסי: האמת, זה כסף ציבורי שצריך לצאת החוצה.

<אסנת טרבלסי: יש חוק, יש בג"ץ שקבע.

<אסנת טרבלסי: גם בחוק של התאגיד נקבע סכום שלא יוצא.

<אסנת טרבלסי: האם לתאגיד, שבאים אליו בטענות שהוא לא מתפקד, העבירו כסף להפקות מקור?

<אסנת טרבלסי: לא.

<אסנת טרבלסי: יש פה איזה שהוא משחק שלא ברור מה הוא.

<אסנת טרבלסי: אנחנו רוצים שגם תדאגו לנו.

<אסנת טרבלסי: אנחנו מבקשים ודורשים מכם, אם בהוצאת צו הוראת שעה שניסחנו והעברנו לכם את הנוסח שלו, שהכסף להפקות מקור ייצבע, שיהיה ברור שלא משנה מה התהליך שיעבור, אם כן תהיה פשרה, אם לא תהיה פשרה, אם כן תהיה דחייה, לא תהיה דחייה.

<אסנת טרבלסי: אנחנו כבר יכולנו להתחיל לעבוד אתמול.

<אסנת טרבלסי: האנשים שלנו עבדו במשך חודשים כדי לעמוד בקול הקורא שיצא מהתאגיד.

<אסנת טרבלסי: אנחנו מחכים לתשובות שלהם כדי להתחיל לעבוד.

<אסנת טרבלסי: לא רק שהתחלנו לכתוב, אנחנו גם עובדים על התחקירים.

<אסנת טרבלסי: אנחנו רק מחכים לאוקיי.

<אסנת טרבלסי: פה יש דיון אחרי דיון אחרי דיון שאנחנו באים ושומעים על העובדים.

<אסנת טרבלסי: עם כל הכבוד לעובדים, ויש לי הרבה כבוד אליהם, את היצירות שאיתי הזכיר אנחנו עשינו.

<אסנת טרבלסי: תולדות ארץ ישראל מפיקים עצמאיים עושים, שיהיה ברור.

<אסנת טרבלסי: כשמדברים על רוז פיזם, זה מפיקים עצמאיים עושים.

<אסנת טרבלסי: אם מדובר בכסף ציבורי, מה זה משנה אם זה ישודר בזמן של רשות השידור או בזמן של התאגיד?

<אסנת טרבלסי: זה אותו כסף.

<אסנת טרבלסי: למה מתייחסים לזה כאילו אלה שני גופים שונים?

<אסנת טרבלסי: למה לשים רגליים לתאגיד?

<אסנת טרבלסי: היו פה שעות של דיונים בכנסת הזאת.

<אסנת טרבלסי: נחקק חוק להקמת התאגיד.

<אסנת טרבלסי: למה לא עוזרים, למה לא עושים חפיפה כמו שצריך?

<אסנת טרבלסי: אמר גואטה נכון, בחברה הכי פשוטה עושים חפיפה כשמתחלפים אנשים, עוזרים לגוף החדש לקום, לא מתנגדים אליו כל הזמן, לא שמים לו רגליים כל הזמן.

<אסנת טרבלסי: ביקשו שהתאגיד יקום בינואר.

<אסנת טרבלסי: אנחנו היינו פה חלק.

<אסנת טרבלסי: הבענו את דעתנו המקצועית, אמרנו שזה מוקדם מידי.

<אסנת טרבלסי: חברי הכנסת ומר פילבר היו בין אלה שתמכו שזה יקום.

<אסנת טרבלסי: עכשיו, מר פילבר, אתה אפילו לא עונה לטלפונים כשאנחנו מחפשים אותך.

<אסנת טרבלסי: ביקשתי ממך שתענה לנו כדי שלפחות נדע שהפקות המקור לא נפגעות, לא משנה מה יהיה.

<אסנת טרבלסי: איך אנחנו יכולים להסתכל ל-4000 אנשים, לא 1200, ולהגיד להם שאנחנו לא יודעים מה יהיה איתם?

<אסנת טרבלסי: זה לא איכפת לכם?

<אסנת טרבלסי: אתה במשך חודשים מנהל ועדה שמטלטלת את כל שוק התקשורת.

<אסנת טרבלסי: את התוצאות שלה אנחנו רואים כבר עכשיו, עוד לפני שהמסקנות שלה הוסקו.

<אסנת טרבלסי: עכשיו אתה בא ובמחי יד מחליט שכל מה שבנית וכל מה שאמרת לא יקרה?

<שלמה פילבר: ממש לא.

<אסנת טרבלסי: אז מה המשמעות של זה?

<אסנת טרבלסי: למה אתה לא מרגיע אותנו ונותן לנו תשובה?

<אסנת טרבלסי: למה אתה לא עונה לנו?

יגאל גואטה: אין לו תשובה.

<שלמה פילבר: אנחנו סוגרים את זה עכשיו.

<שלמה פילבר: עם כל הכבוד, לשלוח 20 SMS זה לא מה שפותר את הבעיה.

<אסנת טרבלסי: אנחנו לא רק נשלח SMS, אנחנו גם נצא לרחובות אם העבודה שלנו תיפגע.

<אסנת טרבלסי: אם אנחנו לא נדע מה קורה איתנו ולא נדע שהתקציב של הפקות המקור מובטח, אז מה שראיתם ביום חמישי זו הייתה רק פתיחה קטנה.

יגאל גואטה: אם בכל זאת רוצים 1.10, שידחו את זה בכמה ימים, זה נופל על שבת.

אילן גילאון: מעולם הוועדה לא הסתכלה באופן נפרד על היוצרים.

איתן כבל: אמת.

נורית קורן: אנחנו נמצאים ביום קשה.

נורית קורן: הדיון הזה מאוד מאוד קשה לי.

נורית קורן: אני לא יכולתי לראות את שני הגברים האלה שיצאו מכליהם, ובצדק.

נורית קורן: מדובר פה במשפחות, מדובר פה בעובדים.

נורית קורן: יושבים פה כל הגורמים שצריכים לשבת עכשיו ולראות איך עושים, אם זה אנשי התאגיד החדש, רשות השידור.

נורית קורן: יושב פה גם פרופסור דוד האן, הממונה על רשות השידור.

נורית קורן: יושב פה מנכ"ל משרד התקשורת, יושב פה יו"ר ההסתדרות, מר אבי ניסנקורן.

נורית קורן: אדוני היושב-ראש, צריך לאסוף את כולם עם נציגי העובדים על-מנת לראות איך אנחנו מתחילים מכאן והלאה.

נורית קורן: אנחנו צריכים לקבל תשובות אם התאגיד יכול לשדר כבר מה-1.10.

נורית קורן: ברור שאי אפשר לשדר את הכל בבת אחת.

נורית קורן: צריך לראות איך להקטין את הנזקים לכספי ציבור ולכל המשפחות שיושבות פה.

נורית קורן: אני לא יודעת איך פותרים את הסיפור הזה.

נורית קורן: אדוני היושב-ראש, צריך לקבוע כמה שיותר מהר דיון דחוף כדי לראות איך עושים, מה עושים פה.

נורית קורן: קודם אמר גואטה שמדובר במניעים פוליטיים.

נורית קורן: לא, צריכים אנשים מקצועיים.

איילת נחמיאס ורבין: ישבנו פה חודשים, אמרנו שזה יגיע לדבר הזה.

נורית קורן: הגיע הזמן שהתאגיד החדש יעמוד על רגליו.

נורית קורן: יש פה הרבה משפחות.

נורית קורן: צריך לקלוט את האנשים, צריך לעשות את כל הדברים.

נורית קורן: אני לא מסתכלת ימינה או שמאלה.

נורית קורן: צריך להתחיל לעבוד.

נורית קורן: צריך, אם אפשר, לקבוע בשבועיים שנשארו לנו את הדיונים על-מנת לראות מה אנחנו עושים עם כל האנשים האלה.

יגאל גואטה: לפני התאריך צריך לשים שומר סף.

רועי פולקמן: אני פונה ליו"ר ההסתדרות בעניין הסיפור של הימים האחרונים.

רועי פולקמן: אני חושב שמעבר לדיון לגבי הדאגה לעובדים, שלגביו אין ספק, אני חושב שאתה כיו"ר ההסתדרות צריך לחשוב על המהות של השידור הציבורי באופן כללי, לראות האם דחייה של שנה ומשהו יכולה לאפשר לתאגיד כזה לקום, מה המשמעויות של זה, כולל המשמעויות של השיח הזה של אי הוודאות בשיח התקשורת שמרובה נושאים בימים האלה.

רועי פולקמן: אתה לאחרונה יזמת להקים עיתון, להחיות עיתון מיתולוגי.

רועי פולקמן: אני חושב שבשיח, מעבר לדיון על העובדים, חשוב שתהיה התמונה הכללית.

רועי פולקמן: אני חושב שיש עוד מרכיבים בפאזל הזה.

רועי פולקמן: את הדבר השני אני רוצה להגיד לעובדים.

רועי פולקמן: לפני 3 שבועיות ישבתי ליד מנכ"ל משרד התקשורת.

רועי פולקמן: בסבב הקודם שבו נלחמנו יחד להגדיל את כמות העובדים שייקלטו מרשות השידור המסר היה: תפסיקו לשדר להם בלבול.

רועי פולקמן: את זה אני אומר ליו"ר ההסתדרות ולמנכ"ל משרד התקשורת, תפסיקו לשדר להם בלבול, כי זה מקשה על התאגיד לקום.

רועי פולקמן: הוא רוצה לקלוט עובדים מרשות השידור.

רועי פולקמן: הם לא קולטים, כי הוועדים אומרים לעובדים לא לגשת למכרזים.

רועי פולקמן: זה מה שהיה כאן בדיון.

רועי פולקמן: אם יש משהו שהיה לא פייר לעובדים, והרבה עובדים דיברו איתי, זה היה אי הוודאות הזאת, הם לא יודעים אם לגשת, לא לגשת, אם הם יישארו באוויר, לא יישארו באוויר.

רועי פולקמן: האמירה הייתה מתוך הגינות לתאגיד שיום אחד יקום, מתוך דאגה לעובדים.

רועי פולקמן: רצינו 51% לפחות מהעובדים.

רועי פולקמן: זאת מלחמה שהייתה באוצר, של לבוא ולהגיד שאנחנו רוצים הרבה עובדים מרשות השידור בתאגיד החדש.

רועי פולקמן: מבחינתי שיהיה 80% עובדים מרשות השידור.

רועי פולקמן: בשביל זה הם צריכים לגשת למכרזים.

רועי פולקמן: אני כל הזמן אומר לעובדים ששואלים אותי, תרוצו למכרזים בתאגיד על מנת שתיקלטו.

רועי פולקמן: היו בעיות.

רועי פולקמן: הרגשתי שאני עושה את מחויבותי הציבורית.

רועי פולקמן: לא צריך להגיד, חבר'ה, לא מתאים, עשינו טעויות.

רועי פולקמן: חבר'ה, די.

רועי פולקמן: זה נכון שהיו טעויות.

רועי פולקמן: לא הייתי שותף לחוק המקורי הזה, אני לא יודע אם היה צריך אותו, אבל עכשיו גמרנו, עכשיו צריך שהם ייקלטו בתאגיד.

רועי פולקמן: אם נדחה את זה, אני לא יודע איך נוכל להסתכל בעיניים של העובדים.

רועי פולקמן: גם בעוד שנה וחצי הם לא ייקלטו, כי חודש לפני הם יאמינו שזה לא יקרה.

רועי פולקמן: אדוני היושב-ראש, נתת לי מינוי בנושא בדיקת תאגיד השידור בירושלים.

רועי פולקמן: שתי המלצות ברורות היו בתוך הדבר הזה.

רועי פולקמן: אמרנו שצריך להישאר ברוממה עד שיעברו לכנפי נשרים או למשכן הקבע שהתאגיד רצה לבנות.

רועי פולקמן: יש שם אולפנים.

רועי פולקמן: אני יודע את הקשיים עם העובדים.

רועי פולקמן: יושב כאן מנכ"ל הרשות בפירוק שאמר שהוא יעזור ויעשה מה שאפשר.

רועי פולקמן: אין היגיון בלדחות את השידור הזה.

רועי פולקמן: זה יגרום נזק לעובדים, זה יגרום נזק לתאגיד.

רועי פולקמן: גם אם יהיו חבלי לידה ולא ביום הראשון הערוץ הזה ישדר, אפשר לשדר שידורי ניסיון לתקופה.

רועי פולקמן: צריך להתחיל בזמן.

רועי פולקמן: צריך לעשות את זה מירושלים.

רועי פולקמן: זה אפשרי, זה ישים וטוב לכולם.

<משה שגב: בדיון אצל יושב-ראש ההסתדרות כשניתן האות להארכת החוק עד לאוקטובר, הוצאנו מייל לכל העובדים בשם ועדי העובדים להגיש את המועמדות לכל המכרזים שהתאגיד פרסם.

<משה שגב: התאגיד שיתף איתנו פעולה בעניין.

<משה שגב: גם כשהעברנו הערות ובקשות, הם נענו אליהן.

<משה שגב: לבוא ולהגיד שנתנו הוראות לעובדים לא לגשת למכרזים – אין דבר כזה.

רועי פולקמן: אולי לא הוועדים.

יגאל גואטה: יש עובדים שראו את הלך הרוחות, לכן לא הלכו להגיש.

<יריב הורוביץ: אני מבין את הדיון הפוליטי, את הזגזגת, את הימין ושמאל, את הבעיות, אבל בין זה לבין תוכן וטלוויזיה אין שום קשר.

<יריב הורוביץ: כל הברדק הזה יצר איזו שהיא מציאות של ערוץ שמשדר עם 3% רייטינג או 2% רייטינג.

<יריב הורוביץ: אפשר להמשיך להתווכח פה, אבל זו בושה וחרפה.

<יריב הורוביץ: אנחנו, איגודי היוצרים, עושים תוכן בכל העולם, עושים סדרות טלוויזיה מצליחות בכל העולם.

<יריב הורוביץ: כדי לייצר מסך ראוי עם רייטינג ועם תוכן מעניין, אז לא משנה איך יקראו לזה, איפה זה יישב ואם יקראו לזה ככה או ככה.

<יריב הורוביץ: הייתה החלטה מובנת.

<יריב הורוביץ: יש יוצרים טובים במדינה הזאת כמו בכל מקום אחר.

<יריב הורוביץ: הייתה החלטה שמתחילים להוציא כסף על תוכן ראוי, טוב, שיביא רייטינג, שיביא כבוד, שיביא עוצמה, שיביא כוח גם החוצה.

<יריב הורוביץ: אם לא תשחררו לנו את הכסף, לא משנה דרך איפה, איך נייצר תוכן?

<יריב הורוביץ: אתם יכולים להמשיך לדבר פה עד מחר, אבל מה יהיה על המסך?

<אסף אמיר: אני חושב שכל הסיפור הזה בין העובדים של רשות השידור לעובדים והיוצרים בחוץ הוא ספין.

<אסף אמיר: לכל הדבר הזה אין שום קשר לדחייה של השידורים, הוא קשור למשהו אחר לגמרי.

<אסף אמיר: כל פעם כשאנחנו מגיעים הנה יוצא כאילו אנחנו רבים איתם והם רבים איתנו.

<אסף אמיר: זה לא המצב.

<אסף אמיר: אתם כל הזמן אומרים ירושלים.

<אסף אמיר: אתם בירושלים הורסים אותנו.

<אסף אמיר: האי ודאות הזאת גומרת אותנו.

<שלמה אברהם: אני לא בא לריב עם היוצרים.

<שלמה אברהם: ליבי ליבי איתם, גם הם צריכים פרנסה, אבל גם אנחנו.

<שלמה אברהם: במקום שהמקום הזה ייתן מענה לאותם אנשים שהולכים לאבד את הפרנסה שלהם, אני צריך לריב איתו.

<שלמה אברהם: למה אני צריך לריב איתו?

<שלמה אברהם: גם הוא רוצה כסף.

<שלמה אברהם: כולנו רוצים להתפרנס.

<שלמה אברהם: צריך לתת לנו פתרון.

<שלמה אברהם: אתה יודע, איתן, הייתי בהמון ישיבות במשך שנתיים.

<שלמה אברהם: נגמר לנו הלב.

<שלמה אברהם: איתן, אין לנו כוח.

<שלמה אברהם: אנחנו רק רוצים להתפרנס.

<שלמה אברהם: או שתחתכו לפה, או שתחתכו לפה.

<שלמה אברהם: מומו, עם כל הכבוד לכל מה שקורה, זה נראה לא טוב.

<שלמה אברהם: תנו פתרון לאנשים.

<שלמה אברהם: אני לא הגשתי מועמדות לתאגיד, כי אני יודע מראש שלא יקבלו אותי.

<שלמה אברהם: אני שומע את האנשים.

<שלמה אברהם: אני עם המקצוע שלי אין לי מה לעשות שם, אני יודע את זה טוב מאוד.

<שלמה אברהם: תחתכו, נלך הביתה, רק תכבדו אותנו.

<שלמה אברהם: אני ברשות השידור משנת 1985.

<שלמה אברהם: כשהיינו באים לפסטיבל ערד, היו ממששים אותנו ואומרים: מה, אתם עובדים בטלוויזיה?

<שלמה אברהם: הייתי מהימים הטובים עד הימים השחורים האלה.

<שלמה אברהם: לא גנבתי, לא מיניתי מנהלים, בסך הכל באתי לעבודה.

<שלמה אברהם: את המשפחה שלי כמעט איבדתי.

<שלמה אברהם: הייתי בא ביום ראשון עם תיק, חוזר ביום חמישי.

<שלמה אברהם: אז היו מייצרים.

<שלמה אברהם: אני לא אשם שלא רוצים לייצר היום.

<שלמה אברהם: וואלק, תחתכו את זה.

יגאל גואטה: תגיש מועמדות.

<גיל עומר: אני ראיתי בבוקר את דף המסרים שנכתב מטעם אגודת העיתונאים בירושלים.

<גיל עומר: בדף הזה יש מעט מאוד, אם בכלל, דברי אמת.

<גיל עומר: אני מקווה שהעיתונאים שמאוגדים באגודה הזאת עושים את תפקידם העיתונאי טוב יותר מאשר מה שיש שם.

<גיל עומר: קראתי שרם לנדס הופיע בפני המועצה.

<גיל עומר: קראתי שם שקרים שאין בהם ולו דבר אחד אמת, כולל את הדברים שנתנו לחבר הכנסת גואטה והוא אמר.

<גיל עומר: אני אומר לכם באופן חד משמעי, לא היה ולא נברא.

יגאל גואטה: אמרתי שקיבלתי מכמה גופים.

יגאל גואטה: אתה אמרת שרק מעט מהדברים שכתובים שם הם נכונים.

יגאל גואטה: גם המעט הזה זה יותר מידי.

<גיל עומר: אמרתי כדי להיות מאוד זהיר.

<גיל עומר: אנחנו רוצים את ה-30 בספטמבר.

<גיל עומר: אנחנו מבקשים לקצר את תקופת אי הוודאות.

<גיל עומר: זה לא בריא לתאגיד, זה הרסני.

<גיל עומר: אנחנו מבקשים להיות חלק אמיתי בהחלטה המקצועית על המועד.

<גיל עומר: אנחנו נעשה את מה שאתם בחוק שקבעתם שלחתם אותנו לעשות.

איתן כבל: חברים יקרים, אני מתנצל על האופן שבו נדרשנו כדי להמשיך את התהליך של הדיון.

איתן כבל: אני מבין את כאבכם, אני מבין את כאבם של העובדים.

איתן כבל: לאורך כל הדרך עשיתי ככל יכולתי את כל אשר נדרש על-מנת להגדיל מצידו של אבי את מספרם של העובדים, לשפר את התנאים שלהם כמה שיותר.

איתן כבל: גם היום אני מנסה לתת את כל כולי מאחורי הקלעים.

איתן כבל: אזני קשובה ללא למעט עובדים, אני יכול לומר, בצורה פתוחה ויומית.

איתן כבל: אני גם מצר על השיח הלא הולם שמתקיים כל הזמן בין היוצרים והמפיקים לעובדים.

איתן כבל: אתם כולכם באותו צד, אם אתם לא מבינים.

איתן כבל: אין מקום לשיח הזה ביניכם.

איתן כבל: אני מקווה מאוד שהיום הזה יהיה איזה סוג של קו פרשת מים ביחסים ביניכם.

איתן כבל: זכותו של כל אחד להיאבק על מטה לחמו, זכותו להיאבק גם שיהיה לו בית ראוי וטוב לעבוד בו.

איתן כבל: מי שהניח את החוק זו הממשלה.

איתן כבל: אתם כל הזמן מתנפלים על הבית הזה, לא משנה מאיזה צד, אם מימין, אם משמאל.

איתן כבל: זאת הצעת חוק ממשלתית שהובאה לכאן.

איתן כבל: היא עברה מסלולים שאני התנגדתי להם התנגדות נחרצת.

איתן כבל: כל התהליכים היו כדי להרחיק ממני ומדומיי.

איתן כבל: אלה דברים חשובים שצריך שייאמרו, כי כל אחד בא, אומר דברים בעלמא והולך.

איתן כבל: מדברים פה כאילו איזו רוח נחתה פה בתוך הבניין.

איתן כבל: יש הליכים דמוקרטיים שבהם הממשלה קיבלה החלטה.

איתן כבל: היא החליטה לצאת לדרך.

איתן כבל: הייתה הצבעה.

איתן כבל: היו קרבות לא פשוטים, היו דיונים לא קלים, גם מצד העובדים.

איתן כבל: כל אחד נלחם על חלקו.

איתן כבל: זה לא היה פשוט בכלל.

איתן כבל: התהליך הזה לא הסתיים.

איתן כבל: הייתה לי מעורבות אישית, זוכר את זה יושב-ראש ההסתדרות, לאורך כל הדרך.

איתן כבל: הייתה לי הזכות להגיע להבנות באותו לילה מפורסם כדי שהעסק לא יתפוצץ.

איתן כבל: לפני חצי שנה ניתנה לי הזכות לעשות את סגירת המעגל.

איתן כבל: הדברים נאמרו.

איתן כבל: את מה שנכתב גם גרזן לא יוריד.

איתן כבל: אפשר לבוא ולספר סיפורים, אפשר שייאמרו דברים, אפשר להגיד: אמרתי, לא אמרתי, התכוונתי, לא התכוונתי.

איתן כבל: כל הדיונים שלנו, או לפחות רובם, שודרו בערוץ הכנסת.

איתן כבל: מה שלא שודר בערוץ הכנסת, יאמר לכם הדובר, מונח בתוך אתר הוועדה.

איתן כבל: יש קבלות על כל מה שאני אומר.

איתן כבל: אמת דיברתי לגבי ההתנהלות, לגבי הדיונים שהתקיימו פה, לגבי המאבקים שהתנהלו פה, אף אחד לא יכול לשנות את זה.

איתן כבל: הייתה חבורה של חברי כנסת, כמו איילת, אילן, שהיו פה כל הדיונים ואמרו את הדברים שלהם בצורה ברורה.

איתן כבל: ההחלטות שהתקבלו היו בניגוד לדעתי, אדוני מנכ"ל התאגיד.

איתן כבל: כיבדתי את העניין הזה, כי הבנתי שאם לא נעשה את המעשה ונקבל את ההחלטה, המשמעות תהיה מותו של השידור הציבורי, לא רק של התאגיד.

איתן כבל: העסק היה במקום שזהו, וזה כבר לא משנה מי אשם, מי צודק, למה, איך.

איתן כבל: זו העובדה.

איתן כבל: החלוקה סביב כן לדחות או לדחות היא לא פוליטית.

איתן כבל: החלוקה בתוך הקואליציה של בעד ונגד חותכת מפלגות.

איתן כבל: דיברתי עם מומו, דיברתי עם יושב-ראש ההסתדרות, עם שר האוצר, עם ראש אגף התקציבים, עם הנהלת התאגיד.

איתן כבל: אנחנו צריכים להביא מועד מוסכם לאלתר, כי ברור שב-1 באוקטובר זה כבר לא יהיה, לא כי אני רוצה או לא רוצה.

איתן כבל: אני לא נכנס לתוך התהליך הזה.

קארין אלהרר: למה?

איתן כבל: אנחנו מבינים מה היא הדינאמיקה, אנחנו יודעים מי היא הקואליציה, אנחנו יודעים איפה אנחנו חיים.

איתן כבל: זה כמו שעמדתי מולך כשלי היה המיעוט ולך היה הרוב.

קארין אלהרר: ואתה הסכמת.

איתן כבל: אני לא בא ממקום כזה.

איתן כבל: החיים הפוליטיים מורכבים מרוב ומיעוט.

איתן כבל: כיוון שאני יודע שנדרש לו"ז להביא את התקנות לדחייה, אני אומר לכם, אדוני המנכ"ל, שתי נקודות מרכזיות.

איתן כבל: נקודה אחת, גם אם צודק חברי אבי ניסנקורן וזה לא 550, זה רק 350, לא יהיה מהלך שבו התאגיד לא יהיה חלק מהעניין.

איתן כבל: הוא לא יכול לא להיות.

איתן כבל: עם כל הכבוד שאני רוכש לך כאיש מקצוע, אדוני המנכ"ל, ועם כל הכבוד שאני רוכש לשר, השאלות כאן הן שאלות מקצועיות, הן ממקום מקצועי.

איתן כבל: אם נאפשר את ההתערבות הבוטה הזאת, עדיף שהתאגיד לא יצא לדרך ונהרוג אותו עכשיו.

איתן כבל: אני לא רוצה שנחזור לסאגה שמחזירה אותנו לתהליכים שהשידור הציבורי היה בו בשנים האחרונות.

איתן כבל: היו תקופות שנהנו מזה, היו תקופות שפחות נהנו מזה.

איתן כבל: זה מה שקבר אתכם.

איתן כבל: אם התכנית היא לקבור את השידור הציבורי במתכונת החדשה שלו, מוטב שלא יצא לדרך.

איתן כבל: ראשי התאגיד יהיו חייבים להיות חלק מהדיון על הדברים האלה.

איתן כבל: העניין של המשמעויות הכספיות חייב שיהיה מונח לפנינו על השולחן.

איתן כבל: הדבר האחרון בעניין הזה הוא ועדת הכלכלה.

איתן כבל: הדיונים יתקיימו בוועדת הכלכלה, זו האכסניה.

איתן כבל: אני לא חושב שמישהו מכם חושב אחרת.

איתן כבל: זה חלק מתוך העניין.

איתן כבל: הלכתי אתכם כברת דרך ארוכה.

איתן כבל: לא היינו יושבים כאן

איתן כבל: אם לא הייתי נותן את הכתפיים שלי לאורך כל הדרך.

איתן כבל: זה יהיה כאן.

איתן כבל: נעשה את זה בהסכמה כמו שתמיד ידענו לעשות.

איתן כבל: אם הדברים היו מובאים בצורה מושכלת קודם, היינו במקום אחר לגמרי.

איתן כבל: אדוני המנכ"ל וחבריי בתאגיד, אני סומך על יושרכם המקצועי, על היושרה הפנימית שלכם, אבל אני מזהיר אתכם, כמי שעומד מאחוריכם ונותן לכם את כל הגב, שאם יהיו מצבים שבו יושפלו אנשים, שבו תהיה אליהם התייחסות בצורה שאיננה הולמת, אני אצא במלחמת עולם נגדכם.

יגאל גואטה: אבל זה כבר קורה.

איתן כבל: אני פניתי אליכם.

איתן כבל: אני מכיר את היושרה ואת היכולות המקצועיות שלכם.

איתן כבל: אני תובע שהכל ייעשה בצורה מסודרת, שהכל יהיה מכובד.

איתן כבל: כל העולם מחכה להפיל אתכם.

איתן כבל: יש אנשים שלא רוצים שזה יקרה.

איתן כבל: אל תעזרו להם.

איתן כבל: בואו ביחד נקים תאגיד שידור ציבורי חדש, דמוקרטי, פתוח, כדי שכל אחד סביב השולחן פה יגיד: וואלה, הייתי שותף לזה.

איתן כבל: תודה רבה, הישיבה נעולה.